text:
Ferðavinna í Føroyum
Aðalorðaskiftið um innlendismenning av ferðavinnuni í Føroyum var júst í løgtinginum og vit hava hoyrt væl fyrireikaðar og engasjeraðar framsøgurøður, sum eru komnar inn á mangar ymiskar hjáknýttar tættir í ferðavinnuni. Men fyrst og fremst viðgera vit evnið sum eitt vinnumál. Hetta er ein vinna, og teir spurningarnir, sum vit skulu seta okkum, eru, hvussu menna vit hana sum vinnu og hvørji kunnu fara at fáa lut í at virka í hesi vinnu. Hareftir koma verja av náttúru, mentan og friðaliga lívinum í Føroyum.
Í heildarætlanini, sum varð handað landsstýrismanninum í mai, er nakað um búskapin í hesi vinnu. Talið av ársverkum, sum starvast í ferðavinnuni, er vaksandi. Umleið 470 ársverk stava frá innkomandi ferðavinnu í 2015. Hetta er 85 ársverk fleiri enn í 2011. Um vit telja størv, sum óbeinleiðis eru avleidd av ferðavinnuni, er talið umleið 900 ársverk.
Eitt sindur av produktivitetsvøkstri er í vinnuni frá 2011 til 2014, sum síðani er fallin nakað í 2015, og mett verður, at tað er orsakað av sólarmyrkingini.
Í eini sundurgreining sæst, at uml. 60 % av umsetninginum stava frá flutningsfeløgum, ferðaskipum og ferðaskrivstovum. Inntøkur frá meirvirðisgjaldið eru hækkaðar úr 19 mió. kr. í 2011 til umleið 30 mió kr. í 2015, og virðisøkingin er vaksin úr 165 mió. kr. í 2011 til 235 mió. kr í 2015. Hetta er ein vøkstur á 29,8 %.
Umsetningurin frá útlendskum ferðafólki er vaksin støðugt síðani 2011 við uml. 9 % um árið. Og vøksturin sær út til at halda fram. Innkomandi ferðavinnan svarar í dag til knapt 10 % av samlaða útflutningsvirðinum.
Tá tað kemur til gisting, mugu tøl takast við fyrivarni. Bæði Airbnb og tað, at ferðamannaskipini ikki eru við í gistitølunum, ger at vit mangla betri vitan um hendan kapasitet, tørv og gongd.
Øll hesi nevndu tøl eru rættiliga áhugaverd reint vinnuliga og vit mugu gera okkara ítarsta at fáa fatur á betri og fleiri hagtølum at byggja ferðavinnumenning á.
Avgjøld og skattir, sum vit leggja á vinnuna skulu mest av øllum brúkast strategiskt til at stýra ferðavinnuni tann vegin, vit vilja hava hana og at avmarka, har tað er tørvur á tí. Tílíkar inntøkur eru neyðugar, nú vit eru í eini tilgongd byggja upp. Og íløgutørvurin er stórur og kemur meira og meira í sjónarmála.
Ferðavinnan kann hava eina útjavnandi og stabiliserandi ávirkan á okkara búskap. Hon er ikki í sama mun tengd at konjunkturum. Hetta er ein av orsøkunum fyri, at tað kann vera skilagott at raðfesta ferðavinnu í Føroyum. Og vit mugu menna hesa vinnugrein og at skapa karmar, sum tryggja eina ábyrgdarfulla og burðardygga ferðavinnu í Føroyum.
Fyri bara fáum árum síðani vóru framtíðarvónirnar á útoyggj heldur daprar, men ferðavinnuni at takka eru nýggir starvsmøguleikar kring alt landið møguligir, um vit gera okkum ómak, og á ein hátt mennir hendan vinna eisini trivnaðin í Føroyum við øllum teimum tilboðunum, sum eisini tey fastbúgvandi í Føroyum njóta gott av.
Vit eru øll samd um, at ferðavinna í Føroyum skal rekast burðardygt umhvørvisliga, sosialt og mentanarliga eins og búskaparliga og undir hesum evnum eru nógvir tættir at umrøða
Náttúruvernd
Náttúruvernd er ein felags avbjóðing. Vit mugu hava eina náttúrverndarlóg, sum er sera týdningarmikið fyri eitt ferðavinnuland. Tað er Heilsu- og Innlendismálaráðið, sum hevur ábyrgd av henni og eg havi skilt, at hon fer til hoyringar skjótt? Í mun til broytingar í jarðarlóggávu, so er tað Fiskimálaráðið, sum hevur ábyrgd, og so er tað stóri leikluturin hjá Uttanríkis-og Vinnumálaráðnum, sum yvirskipaður ferðavinnumyndugleiki, har ferðavinnan skal vera eitt slag av ambassadøri fyri okkara náttúru, sum jú er sjálvt grundarlagið undir hesi vinnu og fortreyt fyri víðari menning.
Í mun til hvørsmansrætt er at siga, at sjálvandi skal ferðavinnuvirksemi leggjast til rættis í samráð við jarðareigaran – eisini í mun til avkast av vinnuvirkseminum. Og vit skulu sjálvandi verja privata ognarrættin, samstundis sum hvørsmansrættur verður staðfestur. Hetta er í løtuni sera aktuelt kjak í mun til Stjórnarskipan Føroya.
Náttúruverndarlógin skal brúkast til at avmarka ferðing í økjum, sum verða mett viðbrekin ella á annan hátt hava brúk fyri verndarátøkum.
Á landi kann t.d. vera talan um at verja í mun til motorakfør. Á sjógvi er eitt dømi skjóttgangandi bátar, sum reglur mugu vera um. Viðvíkjandi ferðamannaskipum, so eru ongar reglur fyri, hvat tey kunnu gera av tiltøkum kring oyggjarnar og á oyggjunum. Tað skulu vit hava – fyri at verja náttúru og djóralív, men eisini fyri at tryggja okkara ferðasmiðum hesar vinnumøguleikar og inntøkur. Vit mugu sambært heildarætlanini hava hesi trý atlitini: 1: náttúra og trygd, 2: at teirra virksemi ikki kappingaravlagandi og 3: tilbúgving.
Mentan
Innan mentan eru stórir menningarmøguleikar. Ein Gallupkanning frá 2014 millum gistandi á hotelllum og øðrum gistingarhúsum vísti, at bert 7 % vóru komin til Føroya orsakað av mentan. Tá vit nú vita – og eisini gjøgnum vaksandi ferðavinnuna hava fingið eyguni latin enn meira upp fyri, hvussu ríkt og fjølbroytt okkara mentanarlív er, so sigur tað seg sjálvt, at um vit marknaðarføra mentanina, so eru stórar keldur at oysa av. Og í mun til vakstrarmøguleikar, so meti eg, at við einum tílíkum innsatsi og satsi, so røkka vakstrarmøguleikar og inntøkumøguleikar til ein fjølbroyttari starvshóp: listafólk og onnur við mentanarútbúgvingum, sum frammanundan ikki hava so stórar vinnumøguleikar í Føroyum, kunnu fáa breiðka sítt virkisøki og víðka um møguleikarnar fyri avkasti.
Eitt átak, sum vit eiga at fáa avgreitt er, at UNESCO sáttmálin um at verja siðaarv (immateriellan arv) verður settur í gildi fyri Føroyar, her m.a. føroyskur dansur er eitt boð upp á varðveitingarverdan mentanararv. Tí her hava vit aftur eitt gott kort, sum er ein góð vøra í mun til ferðavinnuna, men sum tá vit við vaksandi tilviti gera átøk at tryggja, at hann framhaldandi verður á lívi og breiddur út í fólkinum, eisini kemur føroyskari mentan til góðar og styrkir hana. So ofta – sum frágreiðingin hjá Poul Michelsen eisini leggur upp til – so er tað ein win-win støða, at vit við at seta í verk, vegna tað, at vit fáa gestir, ofta fáa minst líka nógv burturúr sjálvi, sum einstaklingar, sum samfelag, sum mentan.
Búskapur
Umsetningurin í ferðavinnuni verður mettur at vera knappar 700 mió. Strategiin er, at inntøkurnar frá ferðavinnuni skulu vaksa lutfalsliga skjótari enn talið av ferðafólki. Og hetta er væl sagt og ein góð ætlan, haldi eg. Eg eri vís í, at fólkið í Føroyum ynskir, at vit veruliga skulu fáa avkast – ikki minst til lokaløkini, og nýggj vinnurekandi – um vit skulu hava allar hesar gestirnar, ferðafólkini. Og landsstýrismaðurin sigur stutt og greitt: “Fyri at siga tað eitt sindur fýrkantað, so snýr tað seg um at fáa so góða inntøku sum møguligt frá so fáum ferðafólkum sum gjørligt. Vit eiga at leggja allar okkara íløgur til rættis soleiðis, at vit røkka hesum málinum.”
Eg setti honum út frá hesum atlitum nakrar § 52a spurningar herfyri:
1) Hvussu gongur við ætlaðu innlendis menningini av ferðavinnuni?
2) Hvussu verður tryggjað, at útoyggjar, smápláss og avvarðandi partar fáa ávirkan á arbeiðið at byggja upp?
3) Hvussu kann tryggjast, at ætlaða innlendis ferðavinnumenningin veruliga fer at gagna útoyggjum og smáplássum?
4) Er neyðugt at marka fígging til átøk, starvsfólk ella samskipan til ferðavinnumenning og aðra vinnumenning í útoyggj?
Og svarini vóru hugalig at lesa, at júst hetta fokus eisini liggur í ætlanini um menning og um bygnaðarbroytingar – við orðingum sum: “allar menningarætlanir og tiltøk verða sett í verk í tøttum samstarvi við avvarðandi partar, t.e. kommunur, bygdir, útoyggjar og vinnuna” og at hon skal spretta í heimaumhvørvinum og er í tráð við tey ynski, sum fólkið á staðnum hevur.
Og Inntøkumøguleikar er eitt punkt í tilmælunum, sum m.a. nevnir yimisk ferðagjøld.
Onnur átøk enn gjøld eru at lækka MVG’ið fyri matstovuvinnuna, á mat og drekka, og at broyta lógina um innflutning og sølu av rúsdrekka, so matstovur sjálvar kunnu flyta inn øl, vín og sterkari løgir. Vit mugu minnast, at júst matstovurnar taka seg í løtuni fram sum týdningarmikil partur av ferðavinnu í Føroyum.
Bygnaðarbroytingar, menning og útbúgving
Lógaruppskotið, sum nevnt verður í frágreiðini til aðalorðaskiftið, varð longu fráboðað í løglistanum á ólavsøku:
· Uppskot til broyting í løgtingslóg um P/F Visit Faroe Islands Visit Faroe Islands skal umskipast soleiðis, at felagið nú eisini skal hava uppgávuna at menna ferðavinnuna í Føroyum. Ein menningardeild verður sett á stovn á VFI, og endamál felagsins verður frameftir tvíbýtt. Eisini skulu galdandi stuðulsskipanir í ferðavinnuni endurskoðast. Lógin um P/F Visit Faroe Islands skal broytast soleiðis, at hon samsvarar við tann bygnað, sum ætlanin er at seta á stovn.
Harafturat verður hugleitt um at umhugsa avgjøld á m.a. ferðamannaskip, tí hendan vinnan er undantikin avgjøldum, men er ein sera sjonligur partur av ferðavinnuni í Føroyum. Og vit eiga at spyrja okkum, um vit fáa nógv mikið av inntøkum hiðani?
Bygnaðarbroytingar eru neyðugar. Vit vita, at tað eru nógv lokal átøk, men vit vita eisini, at samstundis so liggja Føroyar í 6 økjum (240.000 kr í part), sum fáa ein stuðul til eitt kervi, sum ikki gagnnýtir alt initiativið, sum er í pørtum av økjunum. Tilmælið sigur at 7 mió eiga at verða nýttar til menningardeild á Visit Faroe Islands (1,5 til umsiting, 5,5 til menning (harav 2,75 mió til vinnuligar/kommunalar verkætlanir eftir krónu til krónu regluni og 2.75 mió kr, til aðra menning: verkætlanarsettfólk til økini, skeltir, infrakervi, kunning o.a.) Um vit ikki umskipa og fokusera peningin til veruliga nýmenning innan ferðavinnu, so fara vit bert at gera tað, vit plaga – í eini tíð, har vit hava brúk fyri at flyta okkum risafet í innlendis menningini á ferðavinnuøkinum.
Og tað eru mong lokal átøk: Nýbyrjaða ferðavinnuútbúgvingin í Vestmanna varð kjølfest í eitt umhvørvi, sum longu er virkið í ferðvinnu. Harafturat síggjast m.a. kvøldskúlaskeið í ferðaleiðslu í nærumhvørvinum (Eysturkommuna), eins og kommunur seta serligar verkætlanir í gongd, halda ferðavinnudag og royna at fyrireika m.a. kunningardiskar og royna at fáa iblástur frá ørðum londum. M.a. er Ísland eitt dømi um stóran ferðavinnuvøkstur og ein ávaring um, hvør avbjóðingin er.
At enda vil eg nevna, at útbúgving er ein rættiliga týdningarmikil partur av menningini. Bæði útbúgving á hægri støði til professionell innan ferðavinnu eins og skeið – m.a. í kvøldskúlum til ymisk, sum vilja vinna í háarstíð í einum avmarkaðum øki og starvi. T.d. er skilagott at læra ung upp um staðarnøvn, sagnir og annan skalskap av manna munni, eins og praktisk viðurskifti viðvikjandi gongutúrum við ferðafólki. Harafturat er neyðugt at vit tryggja at fólk læra fremmandamál. Tey eru jú ikki bert neyðug, tá vit fara í onnur lond, men ikki minst nyttulig í okkara egna túni, tá vit greiða frá landi og mentan – ímyndin av ferðavinnu í Føroyum.
Hanna Jensen, løgtingslimur


c: text/html

text:
Árnafjarðar Róðrarfelag bleiv endurstovnað 06. apríl 2005
Eftir at 8 mf. Árnfirðingur vann trý FM, í 60 unum, hevur stórur stoltleikið verið í bygdini av hesum stóra bragdi.
Unglingarnir hava hoyrt søguna hjá felagnum, og eru vit øll errin av hesum felag,sum er tað fyrsta felagið sum eigur trý FM á rað hjá 8 mannaførunum.
Á sumri 2004 kom rættuligur kappróðrarfebur í bygdina, og komst hetta av at Sundabáturin, hjá Kappróðrarfelagnum NHR, norði í Sundi, stóð seg best í 6 mf. við monnum, og vann harvið sítt fyrtsa FM, við 6 mf.
Tann 6. august 2004, bleiv Árnfirðingur, tikin oman úr Minuhúsinum, har hann hevur staði teir flestu vetrarnir, síðan báturin varð bygdur, og byrja bleiv beinanvegin at pussa bátin.
Ætlanin var at Bygdarfelagið í bygdini, skuldi hava eina róðrardeild undir sær, og var tað tí Bygdarfelagið sum keypti pussimaskinur o.l. fyri at fáa bátin settan í stand.
Men eftir góðum ráðum, frá ÍSF, valdu vit at hava feløgini hvør sær, tí bleiv ÁRF, endurstovnað í 2005.
ÁRF (Àrnafjarðar Róðrarfelag) og NHR (Norðdepils-Hvannasunds-Róðrarfelag), hava líka síðan í 60 unum, havt eitt avbera gott samstarv. Tá feløgini bæði blivu stovnað, vóru ongir tunlar komnir her norði, og tískil mátti Kappróðrarbátarnir, fara til stevnur annahvørt við ferðamannabátinum sum tá sigldi ímillum bygdirnar her norði, ella leigaðu feløgini bæði bát at føra bátar og fólk til stevnurnar.

robotstxt: allowed

filter: keep


text:
Umhvørvisstovan hevur 30. januar 2018 umhvørvisgóðkent framleiðsluna av smolti á smoltstøðini norðuri á Strond. Umhvørvisgóðkenningin umfatar alt virksemið, sum er knýtt at smoltstøðini.
Á smoltstøðini verða rogn, sum verða keypt frá øðrum veitara, og ald til smolt. Størsti parturin av smoltunum verða flutt beinleiðis í brunnbát og sett út í aliringar. Framleiðslan verður smolt, sum viga áleið 500 g.
Smoltstøðin hevur valt eina vatnreinsiskipan sum ger tað møguligt at endurnýta 99,7 % av vatninum, og tí fer smoltstøðin at klára seg við áleið 100 m3 av nýggjum vatni um tíman.
Ein ávís dálking kann koma frá smoltstøðum, sum stavar m.a. frá fóðri og skarni. Tí er serligur dentur lagdur á, at skarn og fóðurrestir ikki skulu elva til upphópan av evnum og tilfari á botni, til slóðir í sjónum ella aðrar broytingar í umhvørvinum, og at dálkingin skal avmarkast mest møguligt við at nýta bestu tøku tøknina (BAT).
Treytir eru m.a. settar um, at P/F Bakkafrost Farming ger kanningar av botninum har útleiðingin verður gjørd. Um tað vísir seg, at útleiðingin elvir til dálking sum ikki er uttan týdning, kann Umhvørvisstovan krevja at bøtandi atgerðir verða gjørdar.
Eisini eru treytir settar til at virksemið ikki má hava við sær ampar av óljóði, lukti o.ø.
Góðkenningin er almenn og kann síggjast her
Góðkenningin kann kærast
Tey, ið hava kærurætt, kunnu kæra umhvørvisgóðkenningina til landsstýriskvinnuna í umhvørvismálum.
Kærurætt hava tey, sum avgerðin hevur ein serstakan, beinleiðis og persónliga týdning fyri. Les meira um at kæra her.
Møgulig kæra skal sendast til Umhvørvisstovuna, Traðagøta 38, 160 Argir, í seinasta lagi mikudagin 2. mars 2018.
Um tú vil hava meira at vita, ert tú vælkomin at seta teg í samband við Lenu Ziskason, telefon 342400 ella us@us.fo
« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018


text:
Umsóknarbløð 2017
Her eru umsóknarbløð til útbúgvingar á Setrinum
Frá 1. mars 2017 ber til at søkja um upptøku til bachelorútbúgvingar og hjánám við e-umsóknarblað okkara, ið tú finnur HER.
Leiðbeiningar eru til umsóknarbløðini, og mæla vit tær til at lesa vegleiðingina væl og virðiliga ígjøgnum, áðrenn tú fyllir umsóknina út, m.a. tí tú mást vita, hvørji skjøl tú mást hava klár, meðan tú fyllir umsóknarblaðið út.
Leiðbeiningin finst eisini inni á e-umsóknarblaðnum.
Um tú ikki hevur møguleika at søkja elektroniskt, so ber til at taka niður umsóknarbløð. Sí leinki í myndavalinum til høgru.
Skjalið "Váttan frá arbeiðsgevara" kann takast niður HER.


text:
Orð og lag: James McGranahan
Týtt: Victor Danielsen
Upprunaheiti: I am the way
1. Sum vilstur seyður fjøllum á
er hvør ein mannasál,
og hvussu skal hon lívið ná
og sæla endamál?
Niðurlag: Jesus er sannleiki, vegur og lív;
í honum er frelsa, og eina honum í.
Jesus er sannleiki, vegur og lív,
og í honum, eina í honum frelsa er.
2. Í myrkri mangur staddur er,
men vildi funnið leið,
og lærur nógvar eru her,
so veg hann finnur ei.
3. Til Jesus, vegin, sannleikan
og lívið kom í dag!
Til Faðirin teg leiðir hann;
sig tí hans kalli ja!


text:
Hondbóltsfelagið hjá Eiðis Bóltfelag, EB, hevur sett sær greið mál. Felagið skal verða umboðað í bestu deildini um nøkur ár.
Stór framgongd er farin fram í EB. Bæði limatal og tal av liðum er hækkað meira enn hundra prosent upp á tíggju ár. Í dag eru 11 lið í EB, umframt U6 og U8, samanborið við fimm lið í 2008.
Lea Lisberg og Sára Jacobsen, sum ganga í 9. flokki í Skúlanum við Streymin, og sum báðar spæla við G16 hjá EB, hava seinastu tvær vikurnar verið í starvsvenjing í HSF. Tær hava millum annað gjørt samrøðu við forkvinnuna í EB, venjara og við leikarar um framgongdina og framtíðarmálini hjá EB.
Hygg eftir innslagnum her ella omanfyri.


text:
Oyðubløð til innlating
Stílur, fyrisøgn, fimisrokning og greiðslurokning:
Minnist til, eftir at tit hava latið upp dokumentið, vel tá "Filer" og "Gem som" og kalla dokumentið allan eyðkennisstrongin. Endin á navninum (eyðkennisstronginum), er tykkara FirstClass brúkaramerkið.
Tá tit lata upp eitt av hesum dokumentum, kemur eitt langt tal frammanfyri 027, hetta skal stettast samstundis sum tit seta tykkara FirstClass brúkaramerkið inn, í "gem som" mátanum.
Tá, ein er liðugur við stílin, fyrisøgnina, fimisrokningina ella greiðslurokningina, skal dokumentið goymast sum PDF og sendast læraranum.


text:
Etiopia
Etiopia (amhariskt; ye-Ītyōṗṗyā Fēdēralāwī Dīmōkrāsīyāwī Rīpeblīk) er eitt land í Eysturafrika við umleið 75 millionar íbúgvar. Etiopia er av fátækastu londum í heiminum. Miðallívsævin í landinum er 49.43 ár. Í norðri hevur Etiopia mark við Eritrea og Djibuti, í eystri við Somalia, í suðri við Kenja og í vestri við Sudan. Seinastu árini hava turkur, hungursneyð og kríggj gingið á Etiopia, ið er land við sjáldsomum og gomlum siðum. 57.3 % av fólkinum eru ikki lesifør.
Innihaldsyvirlit
SøgaRætta
Aksumríkið, sum var við Reyðahavsstrondina í Landnyrðingsafrika í Etiopia, varð bygt í 2. øld. Fólkið í Aksum hevði fyrstan tíð sínar egnu gudar, men tíðliga í 4. øld gjørdist ein av landsins valdsharrum, Ezana kongur, kristin. Seinast í 5. øld hevði meginparturin av fólkinum tikið við kristnari trúgv, sum so líðandi breiddi seg til grannalondini. Síðan blómaði kristindómurin í hesum londum, og nógvar merkisverdar kirkjur, tann kendasta var Santa Georgskirkjan í Lalibela í Norðuretiopia, hon var høgd inn í sjálvan klettin. Aksum var týdningarmikið handilsríkið, sum hevði handilssamband við fjarskotin lond, eitt nú India, Persia, Egyptaland og Arábia. Aksum var mætasta ríkið í Landnyrðingsafrika til miðskeiðis í 7. øld, tá ið tað fór at ganga úr hond, av tí at arábiska ávirkanin tók at vaksa í ríkinum.
Næstan alla 20. øld var Etiopia einasta stóra ríkið í Afrika, har tey svørtu høvdu sjálvræði sítt. Menelik keisari (17. august 1844 – 12. desember 1913) ráddi í Etiopia frá 1889 til 1913. Meðan evropearar tóku meginpartin av Afrika, tvífaldaði hann ríki sítt, og í 1896 vann hann á einari italskari álopsherdeild við Adua. Í 1917 tók ein skyldmaður hansara, Ras Tafari (merkir fúrsti) (23. juli 1892 – 27. august 1975), við valdinum, fyrst sum ríkisstjóri fyri dóttur Meneliks, Judith, og frá 1930 sum keisari undir navninum Haile Selassie ("Tríeinda ljósið"). Haile Selassie setti sær sum mál at nýskipa Etiopia, helst herin, og hann bannaði trælahaldi. Italiamenn tóku landið í 1935-1936, men í 1941 róku bretar teir burtur haðan, og keisarin kom aftur í trúnuna.
Í 1984-1985 var ræðulig hungursneyð í hálendinum fyri norðan; neyðan kom av borgarakríggi, turki, ovfólkan, og at búnaðarjørðin varð útarmað. Um somu tíð kríggjaðist Etiopia við Eritrea. Kríggið endaði í 1991.
FólkiðRætta
Í Etiopia eru mong fólkasløg, sum øll hava egið mál og sínar egnu frásagna-, tónleika- og dansisiðir. Fólkadansarar siga søgur úr gerandislívinum. Tónleikur og sangur eiga stóran leiklut, tá ið bygdafólk siga frá siðum sínum og mentan.
Fýra av fimm etiopiarum liva av landbúnaði og dyrka til dømis teff (eitt kornslag) ella halda húsdýr.
ÁtrúnaðurRætta
Etiopiska ortodoksa kirkjan hevur røtur sínar aftur í 4. øld. Stórslignastu minnismerki hennara eru kirkjurnar í býnum Lalibela; tær vórðu høgdar inn í klettin í 12. øld. Kirkjan í Etiopia líkist kirkjunum í Eysturevropa og hevur eisini goymt einstakar jødiskar siðir; men hon hevur síni egnu stórslignu hátíðarhald og sínar egnu høgtíðir.
BúskapurRætta
Konufólkini høgga brenni og bera til hús, annaðhvørt at nýta heima ella at selja. Trupulleikin er, at skógurin í Etiopia verður týndur. Tá ið eingi trø eru, rennur moldin burtur í áarføri, ella hon fýkur burtur í vindi. Soleiðis er nógv búnaðarjørð oyðiløgd og vorðin til oyðið skridnalendi.
Týdningarmesta útflutningsgrøðin er kaffi, sum mest verður dyrkað í fjøllunum í landslutinum Kaffa, sum hevur givið hesi viðgitnu njótingarplantu navn.
MentanRætta
MaturRætta
Tjóðarrætturin í Etiopia er enjera, ið er bleytt flatbreyð, bakað av teffmjøli, etið aftur við stúvningi av kjøti og grønmeti. Sterk, vælkryddað sós, nevnd wot, verður stoytt oman yvir rættin. Rátt neytakjøt við sterkum kryddi og bræddum smøri er gildismatur. Vanligt er at eta harðkókað egg aftur við rættinum.


text:
Fjórðingssteypafinalan skírisdag
TB | 12/04/17
TB/FC Suðuroy/Royn mátti lúta fyri EB/Streymi sunnudagin, sum samstundis gjørdist fyrsta tapið hjá fótbóltssamstarvinum í vaksnamannafótbóltinum í Suðuroynni – nú skírisdag stendur NSÍ fyri skotum í Runavík. Talan er um fjórðingsfinaluna í steypakappingini.
TB/FC Suðuroy/Royn hevur sostatt fyri fyrstu ferð til uppgávu at reisa seg eftir eitt tap. Steypakappingin er at meta sum styttsti vegur til Europeiskan fótbólt fyri føroysku liðini, tí vinnarin av Løgmannssteypinum sleppur at dystast í Europeiskum undandystum.
Dysturin verður leiktur klokkan 13:00 í morgin, skírisdag 13/4.
Hinir dystirnir í fjórðingsfinaluna eru hesir:
HB – EB/Streymur
B36 – Víkingur
ÍF – KÍ


text:
El-arbeiði
Vit hava drúgvar royndir við el-arbeiði á bæði sjógvi og landi.
Vit bæði selja og íseta nautiska útgerð, til skip og bátar.
Eisini hava vit royndir við eldsløkkiskipanum, til skip og bátar.
Beinir Joensen er løggildur av:
- Sev til el arbeiði á landi
- Skipaeftirlitinum til isolatiónsmátingar
- Skipaeftirlitinum til eldsløkkiskipanir í skipum
- Skipaeftirlitinum til eftirlit við GMDSS radioútgerð umborð á smærri vinnuførum undir 15m
Vilja tygum vita meira, eru tygum vælkomin at seta tygum í samband við okkum, við at ringja á +298 58 86 99, ella við at skriva til beinir@bstokni.fo


text:
Eftir heili 11 ár sum formaður í LISA hevur Oddfríður Marni Rasmussen lagt frá sær. Hetta hevur verið eitt spennandi tíðarskeið, sum hevur givið honum eitt einastandandi innlit í hvussu føroyska listaumhvørvið virkar. Tí hava vit nýtt høvið at spyrja hann nakrar spurningar. Vit takka Oddfríði fyri hansara stóra avrik til frama fyri listina.
Hvønn leiklut heldur tú, at LISA hevur fyri føroyaska list?
Føroysk list skal sleppa at menna seg. Ein slík menning merkir, at listafólk hava møguleikar at liva av sínum skapanarevnum. Vit liva í einum samfelag, har heimamarknaðurin verri enn so er nóg stórur til, at hesi somu og tó lutfallsligu nógvu, dugnaligu, føroysku listafólkini kunnu liva av heimamarknaðinum. Tí noyðist tað almenna (og fyri so vítt tað privata eisini) at stuðla hesi listafólkini við pengum. Tað er her LISA kemur inn. LISA eigur at streingja á, og plága embætisfólk og politikarar, eigur at gera lobbyarbeiði, soleiðis at tey, sum kunnu játta almennar pengar, førka seg frá einum konservativum og snævurskygdum mentanarsýni til eitt opið sinn og ein progressivan mentanarpolitikk, ið stuðlar og er við til at menna listafólkini og harvið føroyska list. Tað er uppgávan hjá LISA at hjálpa og fáa politikarar til at gera karmarnar so mikið góðar, at gjørligt er at koma út um 200 fjórðingamarkið og harvið koma inn á ein størri marknað.
Tað er eisini uppgávan hjá LISA, at vísa Føroya fólki á, at list hevur alstóran týdning fyri eina tjóð. Ein skuldi trúð, at slíkt ikki varð neyðugt, men tað er neyðugt alla somlu tíðina at sannføra fólk um, at tjóðin doyr við ongari list.
Henda leiklut hevur LISA. Hann skal gerast betri og eg vóni at LISA gerst eitt sjónligt felag, ið flytir hugburð fólksins og politikarans.
Í tey 12 árini, tú hevur verið í LISA er nógv hent við føroyskari list. Hvat heldur tú hevur størstan týdning?
Mentan hevur eitt dragandi punkt við sær. Vit verða drigin onkursegna at tí mentanarliga, tí, sum vit dyrka millum menniskju, tí, sum skapar ella ber listina fram.
Tað hevur verið ein stór framgongd á mentanarliga økinum tey seinastu nógvu árini, men tað er ikki politikarum at takka, hóast politikkarar hava tað fyri at breggja sær sjálvum av, at vit eru so nógv góð listafólk í Føroyum. At skapa list er ein lívstreyt. Tú doyrt, um tú ikki fært pengar fyri títt arbeiði við list, og tú doyrt um tú ikki arbeiðir við list. Hetta er tvíeggjaða svørðið er allýsingin av einum góðum listafólki, og vit royna sum frægast at arbeiða innan hesar karmar. Tað er ikki lætt, men tað gongur kortini.
Tey seinastu mongu árini hava vit fingið nógv listafólk, sum ikki bara eru dugnalig innan eina listagrein, men sum eru fjøllistafólk. Tey bæði fáast við at mála og gera tónleik og gera film. Hesi fjøllistafólk hava verið ógvuliga sjónlig, og hava gingið á listaskúlum uttanlands, og tí hava hesi fjøllistafólkini (tíbetur) ikki givið sær stórvegis far um, at vit hava eina listaliga siðvenju í Føroyum. Tey eru farin egnar leiðir – hava gjørt sínar egnu siðvenjur, ávirkaðar av altjóða listarákum.
Tað hevur stóran týdning at listin er fullkomiliga fræls. At ongin stýrir, hvussu listaliga arbeiði hjá listafólkunum skal gerast og hvørji evni skulu viðgerast í listini. Í norðurlendskum og evropiskum stuðulskipanum er talan um, at umsøkjarin skal halda seg til eitt evni, ið politikarar áseta. Tað er í mínari verð púrasta burturvið, og við til at skeikla ta listaligu tilgongdina. Vit eiga at birta uppundir og stuðla peningaliga frá verkætlan til verkætlan. Ikki stýra listini politikskt.
At so nógvir tónleikarar hava staðið seg væl uttanlands (og tá tosi eg ikki um danskar kareokikappingar, hóast tær gera sítt til), og at teir ikki klára seg væl bara tí, at teir eru føroyingar, men tí at teir eru føroyingar, ið duga væl sítt listaliga arbeiði. Eg haldi, vit hava fingið nógv spennandi og góð listafólk, og tey eru við til at flyta gerhardistiska hugburðin, vit ofta hava fyri tí avantgardistiska.
Tú hevur sæð nógvar mentamálaráðharrar koma og fara. Kann tú peika á ein, tú heldur hevur gjørt serliga nógv gott?
Í mínari tíð sum formaður í LISA, havi eg sæð 12 mentamálaráðharrar koma og fara. Allir hava ikki verið eins dugnaligir. Tað skal líka sigast fyrst, at tað at gerast mentamálaráðharri, mann ikki vera eitt starv, ein politikari ynskir sær. Eg havi ikki hoyrt nakran politikara fara upp í politikk við tí fyri eyga at gerast mentamálaráðharri. Nakrir hava dugað betur sítt starv enn aðrir, og tað hevur nakað við, hvussu tú er innrættaður sum menniskja og ikki so nógv, hvønn politiskan lit, tú hevur. Ein góður politikari hevur tvey oyru og ein munn – hann lurtar dupult so nógv sum hann tosar. Hesin eginleikin er ikki til staðar hjá nógvum politikarum, og tí gera teir bara sum teimum lystir og spyrja seg ikki fyri, har serkunnleikin er. Tað er munur á serkunnleika og áhugamálum.
Mær hevur dámað serliga væl at arbeitt saman við Kristinu Háfoss og Helenu Dam á Neystabø. Tórbjørn Jacobsen hevði nógv at siga fyri, at Mentanargrunnur landsins varð hækkaður. Jógvan á Lakjuni gjørdi ikki so lítið fyri tónleikaumhvørvið. Annars var hann rættiliga tvørur, men tú vista altíð, hvar tú hevði hann. Kristina Háfoss gjørdi ótrúliga nógv, teir fáu mánaðarnar, hon sat sum mentamálaráðharri. Eisini setti hon nógv í verk, sum enn verður arbeitt við. Her kann eg nevna umskipanina av Mentanargrunni landsins til Listaráð. Hetta arbeiðið var klárt at bera niðan í løgtingið, men so varð val. Vónandi er Bjørn Kalsø so mikið politiskt vaksin, at hann gjøgnumførir hesa nýskipan.
Hvørjar uppgávur heldur tú hava størstan týdning fyri LISA í framtíðini?
Eg haldi, at tað hevur stóran týdning at arbeiða víðari við málum sum hava týdning fyri, hvussu karmar og arbeiðsumstøður skulu síggja út. Skatta- og tryggingarmál hava altíð ein stóran týdning. Har er ymiskt, sum skal gerast. Hóast vit hava lagt út á heimasíðuna hjá LISA, hvussu listafólk frægast kunnu skipa síni skatta- og tryggingarviðurskifti. Listafólk detta altíð niður ímillum stóla, tá ið talan er um stívar og krakkaveldiskendar lógarreiðmenn, ið skulu gera lógir. Summi listafólk eru sjálvstøðug vinnurekandi, men kortini passa tey ikki inn í allar vinnulógir. Tey kunnu heldur ikki tryggjast vanliga, tí at tey ikki passa inn í ein tryggingarfrymil. Ofta skuldi ein trú, at í Føroyum búðu 10 milliónir menniskju, har øll vóru listafólk. Listafólkini eru so mikið fá, og hava so stóran týdning fyri tjóðarbygging, líka frá einum skúlaverki við føroyskum undirvísingartilfari til listaverkini í stovunum hjá Føroya fólki.
Samansettar starvsetanir hava nógv at siga. Um tónleikararnir, ið undirvísa í Musikskúlaskipanini kunnu fáa slíkar starvsetanir, og vit vita frá londunum rundan um okkum, at tær rigga væl, tá kundi tað verið spennandi at fingið slíkar samansettar starvsetanir at virka í øðrum listaøkjum, har møguleiki er fyri teimum.
Eisini haldi eg, at tað er nú, at vit mugu fáa eina dagførda upphavsrættarlóg í Føroyum.
Størstan týdning haldi eg, at tað hevur, at Mentanargrunnur landsins verður umskipaður til eitt Listaráð.


text:
Bókasavn
Ert tú bókasavnsfólk?
Sum høvuðsbókasavn fyri alt landið veitir Landsbókasavnið bókasavnstænastur til øll onnur bókasøvn í landinum. Landsbókasavnið hevur eftirlit við fólkabókasøvnunum og veitir ráð og leiðbeining.
Bókastovan á Landsbókasavninum veitir bókasøvnum tænastur, tá ið tað snýr seg um keyp av bókum og øðrum tilfari og klárgerð av bókasavnstilfari.
Rakstrarstuðul
Fólkabókasøvn eru kommunal, men fáa stuðul frá landinum til rakstur, les meira.
Bókasavnsskipanin
Flestu bókasøvn í landinum brúka eisini bókasavnsskipanina Aleph. Landsbókasavnið tekur sær av at gera skrásetingar til alt bókasavnstilfarið í Aleph, meðan bókasøvnini í flestu førum sjálvi leggja eintøk inn í skrásetingina. Bókasøvnini hava tískil sín egna bókagrunn og lánarayvirlit.
Lánarakort o.a. fæst frá Bókastovuni.
Eru trupulleikar við skipanini, sendið so fráboðan til okkara kt-tænastufólk
Landsbókasavnið savnar á hvørjum ári nýtsluhagtøl um útlán, bókastovn o.a. Tølini verða brúkt í ársfrágreiðingini hjá Landsbókasavninum og til útrokning av bókasavnsgjaldinum.
Ókeypis at brúka bókasøvnini
Í bókasavnslógini er ásett, at bókasøvn hava til endamáls at fremja upplýsing, lærdóm og mentanarligt virksemi. Tey læna út bókasavnstilfar út uttan viðurgjald, og tilfarið, sum bókasøvnini bjóða lánarunum, skal umboða dygd og fjølbroytni og vera tíðarbært. Átrúnaðarlig, moralsk ella politisk sjónarmið mega ikki ávirka valið av tilfarinum.
Tað stendur øllum íbúgvum landsins í boði frítt og ókeypis at nýta øll fólkabókasøvn í landinum.
Fjarlán
Landsbókasavnið samstarvar við bæði føroysk og útlendsk bókasøvn um fjarlán. Í hesum sambandi hevur Landsbókasavnið gjørt vegleiðindi fjarlániviðtøkur fyri føroysk bókasøvn, herundir eisini Landsbókasavnið. Øll bókasøvn, stovnar og virkir í Føroyum kunnu vegna sínar egnu lánarar/brúkarar læna bókligt tilfar frá útlendskum bókasøvnum gjøgnum Landsbókasavnið.
Aðrar bókasavnstænastur
Landsbókasavnið heldur saman við m.ø. nøkrum bókasøvnum og skúlum tíðarrit, greinir, bøkur, handbøkur o.tíl., sum eru at finna á netinum, nevnt EBI. Talan er um nøkur av teimum frægastu verkunum av slíkum slag, sum verða boðin út á netinum.
Tað kostar at brúka tey flestu av hesum verkunum, og er atgeingið tí avmarkað til tey bókasøvn og skúlar, sum eru við í samstarvinum. Vitjandi á Landsbókasavninum hava ókeypis atgongd til allar hesar tænastur.
Einstøk verk kunnu øll brúka ókeypis.EBI
Samstarv við stovnsbókasøvn
Landsbókasavnið samstarvar við Fróðskaparsetrið og aðrar vísindaligar stovnar at veita vísindabókasavnstænastu. Samstarvsavtala er t.d. við Setrið, at Landsbókasavnið skal røkja bókasøvnini hjá Setrinum, og har er settur bókavørður.
Landsbókasavnið samstarvar eisini við miðnámsskúlar og stovnar um bókasavnsvirksemið.
Bókasøvnini, sum fáa tænastur frá Landsbókasavninum, hava teirra bókastovn skrásettan í bókasavnsskipanini Aleph.
Landsbókasavnið samstarvar við Fróðskaparsetrið og aðrar útbúgvingar- og granskingarstovnar um at veita atgongd til vísindaligar leitigrunnar, tíðarrit og fakligar e-bøkur á netinum.
Bókasavnskunning
Landsbókasavnið skipar javnan fyri bókasavnskunning. Er talan um bólkar ella skúlaflokkar, ber til at bíleggja tíð til kunning á 340525.
Tað ber eisini til hjá bókasøvnum at heita á fólk frá Landsbókasavninum at koma at undirvísa teirra lánarum/brúkarum í leiting við bókasavnsskipanini Aleph.


text:
Fyri at stovna starvslýsingar skulu vit hava fylgjandi viðheft í telduposti til starvportal@gmail.com.
Eisini ber til at stovnað lýsing umvegis formular, sí leinkjuna niðanfyri.
Samband: starvsportal@gmail.com | Tlf. 585152 og 776762
Hentar leinkjur: Facebook, Um felagið, Prísir
Tað ber eisini til at senda størv inn uttan at brúka Arbeiðsgevara skipanina, og tað er ókeypis at stovna vinnuprofil.
Neyðugt:
- Fyritøku navn, og v-tal fyri nýggjar bíleggjarar ( í viðmerking ).
- Bíleggjara navn og ábyrgdarøki
- Dokument við teksinum frá eitt nú Pages, Office, Wordpad, Google Docs ella líknandi.
- Dagfesting fyri byrjan er automatisk við móttøku, um ikki viðmerkt tíðarskeið.
Eyka upplýsingar
- Ynskiligan demografiskan málbólk, um hettar hevur týdning.
- Viðhefta mynd 4:3 ella 16:9 format minst 75dpi, gjarna 400px * 300px ( uml. 0,5 MB + )
- Logo frá fyritøkuni ( at senda sum teldupost – um tygum nýta formularin, tá send mynd við evninum “navn á fyritøkuni” ) starvportal@gmail.com
Hentar leinkjur: Starvsportal Facebook, Um felagið, Prísir, Lýsingar


text:
Føroyingar við DAS-skipum skattaðir í Føroyum eisini
Føroyar fara at kunna krevja skatt frá teimum føroyingum, sum sigla við skipum í DAS, Dansk Almindeligt Skibsregister. Men bara, um skattatrýstið her er størri enn í Danmark.
DAS inntøka rindar annars ikki skatt í Føroyum, hóast fólk, sum sigla við skipum í DAS, búgva í Føroyum.
Men við nýggjari avtalu, sum skal undirskrivast seinni í ár, kunnu Føroyar skatta DAS inntøkur, eftir at Danmark hevur fingið sín part.
Hetta verður gjørt eftir, at frádráttur er veittur fyri skattin, sum er goldin í Danmark.
Tað sigur Kristina Háfoss, landsstýriskvinna, í svari til Kristionnu Winther Poulsen, løgtingskvinnu.
Broytt líkning
Kristina Háfoss sigur, at broytti linkingarhátturin ger, at Føroyar fáa ein part av skattinum av DAS inntøkum, um skattatrýstið er hægri her enn skattatrýstið í Danmark.
Fíggjarnevndin hjá løgtinginum vildi í 2011 eisini, at føroyingar, sum fáa sína inntøku uttanlands, verða skattaðir øðrvísi.
Tey, sum eru við DAS skrásettum skipum, rinda bæði til Samhaldsfasta í Føroyum og arbeiðsmarknaðargjald í Danmark.
Í Samhaldsfasta fara 2,25 prosent av lønini og átta prosent í bruttoskatti til AM, sum er danska arbeiðsmarknaðargjaldið.
Tey, sum eru við skipum, sum eru í DIS, donsku altjóða skipaskránni, rinda ikki arbeiðsmarknaðargjald í Danmark.
Kelda: kvf.fo


text:
Hallur av Rana 12.02.2018 (22:30)
12 milliónir krónur skilja boðini
Partafelagið Eystur- og Sandoyartunnilin boðar í kvøld frá, at felagið hevur latið upp tilboðið upp á at gera ravmagns- og trygdarskipanunum í Eystur- og Sandoyartunlinum.
Tvey tilboð vóru komin upp á arbeiðið, og vóru tey frá Roxel AS í samstarvi við m.ø. El-Service og LM Electric, og ljóðaði tað upp á tilsamans 146,7 milliónir krónur, meðan tilboðið frá ABB AS og Kvinnherad Elektro AS, var upp á 158,9 milliónir krónur. Sostatt eru umleið 12,2 milliónir krónur á muni.
- Fyri at fáa fíggingina til vega í 2016, meðan fíggingarmøguleikarnir vóru góðir og rentan lág, vóru bert sjálvir tunlarnir v.m. bodnir út. Orsøkin var, at tað var ikki møguligt at fáa prosjektering og útboðið av ravmagns- og trygdarskipanunum liðugt fyrr enn til nú, samstundis sum tað var mett, at váðin við at bíða var ov stórur. Harumframt var møguligt at byrja fyrr upp á tunlarnar, enn annars, skrivar felagið á facebook.
Upplýst verður, at tilboðini nú verða kannaði fyri at tryggja, at tey eru í tráð við útbjóðingartilfarið og ikki eru villur í teimum. Ætlandi verður sáttmáli undirskrivaður í vár um arbeiðini.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
2X3- TIMBURHANDILIN - ein føroysk fyritøka til føroyska marknaðin burturav!
Hjá okkum finnur tú alt undir einum taki.! Vit hava eina miðsavnaða kundamóttøku hagani tú skjótt finnur fram til vørurnar tær tørvar. Okkara sterka toymi innan byggitilfar er til reiðar at hjálpa fram til júst tær bestu loysnirnar til tína byggiverkætlan.
Hvørt tú er Fakfólk innan bygging ella ikki, og um tú ætlar at gera arbeiði sjálv/ur ella lata fakfólk gera uppgávuna fyri teg, taka vit ikki dagar í millum. Hjá okkum hava øll atgongd til somu góðu tænastu og holla vegleiðing.!
Í byggimarknaðinum leggja vit dent á eitt breitt úrval - frá at veita dygdarvørur og -tænastu til teir mongu handverkarakundarnar hava vit somuleiðis vit alskyns vørur til eginbygging, hús, heim og urtagarð.
Vit umboða m.a. ítrivsketuna: Panduro Hobby og urtagarðsketuna: Bo-grønt, umframt sterka vøruúrvalið hjá XL-BYG. Hetta merkir samanumtikið eitt breiðari vøruúrval og fleiri og betri tilboð til kundar okkara.
Annaðhvørt tú velur at keypa í handlum okkara ella á nethandlinum, eru vit klár við einum sterkum toymi av starvsfólkum – og veitarum, sum eru útvaldir við kappingarføri, trúfesti og góðsku fyri eyga. Saman vilja vit veita tær trygd fyri, at tú fært røttu loysnina frá okkum.
Virðisgrundarlag
Virksemi okkara byggir á atlit at føroyska samfelagnum og tí tørvi, sum føroysk bygging hevur. Vit leggja dent á at trúvirðið og uppmerksemið er á høgum støði í øllum virki okkara - bæði í samskifti við viðskiftafólk, samstarvsfelagar og starvsfólk.
Tryggir karmar og teamwork eru grundarsteinar undir menning, trivnaði og arbeiðsgleði á arbeiðsplássi okkara. Saman við hesum og góðum fakligum starvsfólkaførleikum, vilja vit tryggja best hugsandi úrslit fyri kundan, samfelagið og okkum sjálvi.
Tilverugrund (missión)
Tað er okkara gleði og heiður at veita virðismiklar vørur til bygging og tað føroyska heimið.
Hugmynd (visjón)
Vit vilja skara framúr og verða kend fyri trivnað, trúvirði og góðsku
XL-BYG
1. jan. 2016 gjørdist vit partur av handilsketuni XL-BYG. Handilsketan fevnir um uml. 300 handlar og er sera væl umboðað í Norðurlondum. XL-BYG® er ein handilsketa, sum byggir á frítt samanhald. Hetta merkir, at allar fyritøkurnar í ketuni eru sjálvstøðugar við hvør sínum eigara. Allir handlar í fyritøkuni byggja á langa fakliga siðvenju, samstundis sum teir eru rótfestir í nærumhvørvinum. XL-BYG veitir so statt viðskiftafólkum sínum stórrakstrar-fyrimunir, samstundis sum vinningurin verður verandi har, sum handilin hevur sítt virksemi.
Søga
Í 1928 stovnaði H.C. Andreasen, byggimeistari, saman við øðrum Havnar Timburhandil, ein timburhandil við tilfari til byggjaríið, sum av álvara var komið í gongd tá. Væl gekst við Timburhandlinum, og tað var skjótt, at honum fór at tróta pláss. Tí reistu teir ein nýggjan handil á Eystaru Bryggju í 1933. Tann nýggi timburhandilin var 400 fermetrar tilsamans og kostaði 6000 krónur.
Havnar Timburhandil vaks við framgongdini í byggjarínum, sum var mest sum um alt landið, og í 1978 flutti fyritøkan í ein nýggjan bygning á Hálsi, ið var tilsamans 3600 fermetrar við tilhoyrandi øki upp á 8500 fermetrar uttanum, har pláss var fyri eitt nú timburgoymslu. Og tað er eisini her, vit húsast enn í dag.
Í 1988 bygdi Havnar Timburhandil ein stóran bygning afturat á Hálsi, ætlanin var at opna ein byggimarknað, men av tí, at Timburhandilin brendi í 1989, og tíðirnar eftir tað gjørdust so ringar í nítiárunum, læt byggimarknaðurin ikki upp fyrr enn í 2004. Byggimarknaðurin fekk tá navnið 2x3 og var størsti byggimarknaður í Føroyum við einum sera breiðum úrvali av vørum til heimið.
Havnar Timburhandil hevur harafturat havt fleiri deildir runt um í landinum, eitt nú á Kambsdali, í Vestmanna og á Sandi.
Higartil hevur Havnar Timburhandil sostatt veitt vørur til heimið hjá fleiri ættarliðum av føroyingum.
2x3 -Timburhandilin Saman skapað vit úrslit!


text:
Ársroyndir
Á heysti og á vári eru 8. og 9. flokkarnir til skrivliga roynd. Royndirnar eru í føroyskum - framseting og fyrisøgn, donskum - framseting og fyrisøgn, rokning - fimisrokning og greiðslurokning og enskari framseting/mállæru.
Í mai/juni fara 7. og 8. flokkarnir til skrivliga og munnliga ársroynd. Skrivliga verða tey roynd í føroyskum - framseting og fyrisøgn, donskum - framseting og fyrisøgn og støddfrøði - fimisrokning og greiðslurokning. Tó fer 8. flokkur eisini upp í enskari framseting/mállæru.
Munnligu ársroyndirnar hjá 7. og 8. flokki verða ásettar av leiðslu skúlans. Vanliga eru tær 3-5 í tali.


text:
Vitar og siglingarleiðir
Landsverk hevur eftirlit við 61 vitum kring landið. Tað eru vitar, sum landið eigur, og kommunalir vitar v.m. Eftirlitið fevnir um skipað sýn av lanternum, fýrvinklum, vitahúsum og streymveiting. Søfartsstyrelsen umsitur teir 27 statsvitarnar.
Líka síðan 1948, tá Landsverk varð stovnað, hevur stovnurin verið partur av umsitingini av málsøkinum “Vitar, merking og siglingarleiðir” í Føroyum. Uppgávan er fyrst og fremst at tryggja fría og trygga sigling á firðum og sundum.
Ábyrgdarøkið fevnir um eftirlit, viðlíkahald, at syrgja fyri at ljósviðurskiftini eru í lagi, og at ráðgeva vitaeigarum í sambandi við uppseting og rakstur av vitum o.ø. Arbeiðið verður framt í samstarvi við Søfartsstyrelsen. Harafturat eigur Landsverk og leigar út ljósboyur til fyribils avmerking í sambandi við, at nýbyggingar ella umvælingar fara fram í føroyskum havnum og sjóøki.
Eftirlit og viðlíkahald av vitum
Saman við vitaansaranum, sum í flestum førum er havnarmeistarin, er vitaeftirlitið hjá Landsverki skipað soleiðis, at allir vitar verða sýnaðir í minsta lagi eina ferð um árið. Vitaansarin hevur ábyrgdina av dagliga rakstrinun og viðlíkahaldinum, sum at skifta út perur, reingerð av linsum, avfukting og máling. Landsverk tryggjar, at vitarnir lýsa samsvarandi vitalistunum og altjóða reglum. Størri umvælingar og broytingar av kommunalum og privatum vitum verða altíð gjørdar í samstarvi við Landsverk.
Kort yvir vitar og siglingarleiðir
Fakorð í samband við vitar
Eftir at trýst er á ein vita kemur ein mynd fram. Fyrst kemur økið har vitin stendur, vitanummarið, og at enda ein sirkul við prikki í miðjuni, um so er at talan er um statsvita.
Knattastøða: Norður / Vestur
Karakterur: Hvussu vitin lýsir og/ella ýlir
Hædd: Hædd frá sjóvarmálanum til ljósið á vitanum (m)
Sjónarvídd: Sjónarvíddin á teimum ymisku litunum givin í sjómílum (nM)
W = hvítt
R = reytt
G = grønt
Fl= fleirblink
Vitatorn: Hædd á vitanum, byggiár, seinasta umbyggingarár
Eginleikar: Ymisk um vitan
Mynd: Ein mynd av vitanum


text:
Viðmerking frá Gudloysi um broytingina í hjúnabandslógini
Vit hava í morgun sent hettar til skrivaran í Trivnaðarnevndini hjá løgtinginum. Skrivið er eisini sent til miðlarnar.
Í samband við viðgerðina av broytingini í hjúnabandslógini, hava limirnir í Trivnaðarnevndini í Løgtinginum havt fyri neyðini at hoyra viðmerkingar frá meira ella minni tilvildarligum samkomum og einum mótmælisfelagsskapi.
Vit vilja í fyrra lagi gera vart við, at tað eftir okkara meting ikki hevur relevans fyri ta broytingina ið er ætla at gera. Tað kann ikki grundgevast fyri, at hesar samkomur og hesin mótmælisfelagskapur kunnu hava nøkur konstruktiv uppskot ella viðmerkingar til eina broyting, ið ikki hevur ávirkan á teirra “virksemi”.
Í øðrum lagi, vilja vit, vísandi til løgtingsmál 21/2015, mótmæla broytingina í teimum lógum og reglum, ið veruliga hava ávirkan á fólkakirkjuna. Uppskotið snýr seg í botn og grund um at útiloka tveimum av sama kyni at vígast í fólkakirkjuni við lóg.
Fólkakirkjan hevur søguliga víst stóran vilja at broyta siðir og mannagongdir eftir tí samfelagnum, hon virkar í. Millum annað kann nevnast at hon hevur tikið jólini til sín, og tann seinasta broytingin, ella tillagingin til núverandi siðir, er at fólk av ymiskum húðarliti, ognarleys og fráskild kunnu giftast í kirkjuni. Sum kunnugt er núverandi hjúnabandslóg ikki serliga gomul.
Fólkakirkjan er, sum navnið sipar til, fyri øll. Tað kann kritiserast at tey ið vara av kirkjuni eru meira ella minni trek at broyta siðir og mannagongdir til nútíðarsamfelagið hon virkar í, men tað broytir onki upp á, at hon er fyri øll.
Tí meta vit, at broytingin í teimum lógum, ið umfata fólkakirkjuna, einans koma at virka seinkandi upp á tær broytingar, ið fyrr ella seinni fara at koma innan fólkakirkjuna. Tað er eisini okkara greiða fatan, at tað finnast prestar, ið ikki ynskja at útiloka ein so stóran bólk úr kirkjuni. Kærleiksboðið frá Jesus vigar teimum tyngri, enn leiðreglurnar úr Gamla Testamenti.
Harumframt er tað okkara fatan, at tað eigur at verða skilaveggur, um ikki vatntætt skott, millum kirkju og lóggevandi valdið. Veruleikin er tó, at lóggevandi valdið í Føroyum ynskir at hava eina fólkakirkju, og í tí sambandinum hevur sama lóggevandi valdið eina skyldu at lóggeva so at fólkakirkjan veruliga er fyri øll.
Við virðing
Nevndin í Gudloysi


text:
Tað er ein sjálvsstýrissinnaður meiriluti í katalanska landspartatinginum, ið hevur atkvøtt fyri at ein fólkaatkvøða skal haldast um loysing frá Spania. Hetta bleiv avgjørt mikukvøldið 6. september.
Sambært ætlan skulu katalanar greiða atkvøðu longu 1. oktober.
Hetta hevur fingið øði í spanskar stjórnina í Madrid, ið siga at avgerðin gongur ímóti grundlógini. Spanska stjórnin sigur, at hon ætlar at gera alt við sínum politiska og lógarmessiga valdi fyri at forða fyri at fólkaatkvøðan verður hildin 1. oktober.
Spanski forsetin, Mariano Rajoy, hevur tískil kært katalanska tingið fyri grundlógardómstólin, tí fólkaatkvøðan er, sambært grundlógini, ólóglig og hann kallar hetta valdmisnýtslu.
Katalanska stjórnin ætlar at um meiriluti verður fyri loysing, so er tað galdandi, óansæð valluttøku.
Kanningar vísa, at flestu katalanar fegin vilja atkvøða um hetta málið, fyri at fáa tað avgreitt. Tað merkir tó ikki, at teir eru á einum málið hesum viðvíkjandi. Sambært the Guardian eru uml 49,4% av katalanum ímóti loysing frá Spania, meðan 41.1% eru fyri.
Tá himmalin er myrkast síggjast stjørnurnar best
Tað eru ikki nógv, sum í friðartíð hava upplivað so stóra sorg, sum Fríðbjørg Jensen. Av sjey børnum hevur hon lagt fýra í...


text:
坐在靠窗的香港
21. Januar 2013 - Emilja
Um tað besta við at ferðast er at sleppa út úr sínum føstu rammum og gomlum rutinum, er tað næst besta at sleppa heim til tær aftur. Aftan á 2 vikur á ævðintyraferð í Hong Kong, har hvør dagur hevur bjóða uppá óvæntaðar upplivingar, havi eg afturforelska meg í mínum triviella gerðandisdegi í Føroyum.
Eg vildi líka geva eitt lívstekin frá mær á blogginum við nøkrum myndum úr Hong Kong, av mær dansandi runt á hotel kamariðinum. Hong Kong er heilt víst nakað eg kann viðmæla.
Posted by Fjøllini Dansa at 21:07
Labels: Emilja, Myndarøðir, Tankar, Ymiskt
Subscribe to: Post Comments (Atom)


text:
Málmenning hjá føroyskum børnum
Um tú býrt í Føroyum og eigur barn ella børn, ið eru millum 8 mánaðir og 36 mánaðir er tú hjartaliga vælkomin at vera við í verkætlanini um málmenning hjá føroyskum børnum.
Tað einasta tú skal gera fyri at vera við í hesi verkætlanini er at útfylla eitt online spurnarskema. Spurningarnir snúgva seg um barnið hjá tær og um familju tína. Spurnarskjalið er einfalt og tekur einar 15-20 minuttir at fylla út.
Svarini vera viðgjørt í trúnaði og vera so hvørt sum tey koma inn borðin saman við øll hini svarini sum koma úr Føroyum. Hetta gevur okkum møguleika at siga nakað um fyrstu málmenningina hjá føroyskum smábørnum. Jú fleiri foreldur taka lut í kanningini jú betri verður hon, so tí er tað okkara vón, at tú vil vera við. Verkætlanin er góðkend av Dátaeftirlitinum og Innlendismálaráðnum


text:
Ein dagin fyri okkurt um 200 árum síðani, stóð jarðarmóðirin í Fuglafirði og vaskaði í lækjuni undir húsum sínum. Meðan hon so stóð, kom fremmandur maður yvir til hennara og bað hana koma og hjálpa konu síni, sum var í barnsneyð. Og hon so gjørdi.
Hin ókunnugi tók eitt klæði og bant um eygu hennara, so hon ikki sá petti, tók hana í hondina og leiddi hana á veg.
Langt um leingi steðgaði hann, tók klæðið frá eygum hennara, og stóðu tey tá við eina song, har ein fremmand kona lá.
Tá barnið var komið, tók hin fremmandi maðurin eitt glas við nøkrum í og segði, at jarðarmóðirin skuldi taka eitt sindur av tí og smyrja yvir eygum nýfødda sonar síns, men bað hana endiliga ikki lata nakað koma á síni eygu. Hon so gjørdi. Tá at enda var, bant hann aftur klæði fyri eygum hennara og leiddi hana heim aftur til sín sjálvs.
Stutt aftaná at hetta hendi, var sonur jarðarmóðrina yvir á Heygum (“fyri handan Skarð”). Har gekk hann í tí góða veðri og leikaði í ovurkátur á einum heyggi.
Meðan hann hetta gjørdi, stóð fremmandur maður alt í einum hjá honum og segði, at um ikki móðir hans á sinni hevði veitt honum hjálpandi hond, hevði tað ikki verið til drongsins bata at vera haruppi og gera ófrið í ovfarakæti.


text:
Danjal av Rana 15.05.2018 (10:09)
Kanska er føroyskt á universitetinum ikki deyðadømt kortini
Í morgun fekk Sjúrður Skaale, fólkatingslimur fyri Javnaðarflokkin, á øðrum sinni svar frá stjórnini í málinum um ætlanina at strika undirvísingina í føroyskum á Keypmannahavnar Universiteti.
Í svarinum verður víst til teir møguleikar, sum eru fyri at fáa vitan um Føroyar á hesum universiteti – og svarið vísir í veruleikanum, at raðfestingin ikki er høg.
Men móti endanum verður sagt, at hóast universiteti sjálvt ger av, hvussu undirvísingin verður skipað, er Útbúgvingarmálaráðið nú farið í dialog við universitetið um hetta málið.
- Hetta vísir, at tey hóast alt hava loftað tí bóltinum, sum eg nú tvær ferðir havi tveitt teimum. At fáa henda dialogin í lag var endamálið við at taka málið upp.
- Eg veit at universitetið sjálvt hevur endaligu avgerðina, men ein slíkur stovnur livir ikki leysur av samfelagnum. Og eftir mínum tykki er eingin ivi um, at tað er ein skylda at bjóða hesa undirvísing. At málið nú er tikið upp á hægsta stað fær tey vónandi at skilja hetta, sigur Sjúrður Skaale í viðmerking til svarið.
Fólkatingslimurin fer nú at biðja stjórnina um at kunna seg um úrslitið av samskiftinum við universitetið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Aage Samuelsen
Týtt: Kajfinn Hammer
1. Á, hvør signað tað er, tonk, at Jesus er her,
er í Andanum undurfult nær.
Tú í trúgv til Hann far, tá Hans kraft tú her sær,
nú Hann vitjar Sítt Fólk, sum Hann bar.
Niðurlag: Hann er nær, Hann er undurfult nær,
er í Orði og Anda hjá tær.
Rætt nú trúarhond fram og nem við tað Guðs Lamb
og tú skalt kenna, at Jesus er nær.
2. Á Genesarets vatn Pætur stíga fekk út,
eftir Jesusar Orði hann gekk.
Tá hann bylgjurnar sá, Hansar’ trúgv bilar tá
og hann sakk, men Guðs hond í hann fekk.
3. Á, hvør sorg, á, hvør neyð, Jairus’ dóttur var deyð,
onkur segði: Øll vón úti er.
Men til Jesus hann fer, og eitt undur Hann ger,
lívið sigrar har Frelsarin er.
4. Gev títt hjarta til Hann, sum frá synd reinsa kann,
trúgv á Jesus, Hann frelsu tær ber.
Hann, sum fyrr hevur sagt: Mær er givin øll makt
við Guðs loysandi kraft er Hann her.


text:
Tað var á námsferð við Hans Holm og læraraskúlanæmingum á Guernsey í 1983 at eg keypti tvær LP plátur við Mezzoforte, sum tá var nýggja stjørnan á rútmiska fusjónshimmalinum. Saman við nøvnum sum Spyro Gyra, Crusaders og Bob James. Í hvussu er í mínari verð.
Pláturnar vóru givnar út árið fyri á íslendska plátufelagnum Steinar, ið hevði fingið sær adressu í London og broytt navnið til Steiner Records (UK). Pinnacle breiddi pláturnar út fyri íslendingarnar á bretska marknaðinum.
Í nøgv ár var eyðkennislagið hjá Fimtan Teim Bestu av júst hesari plátuni, ið sæst á myndini omanfyri. Onnur løg av somu plátu brúktu fimleikarlið í Havn til venjingar og framsýningar.
Hóskvøldið í annaðkvøld, møtast Gunnlaugur Briem og allir teir føroysku trummusláararnir til drumworkshop á Reinsarínum í Tórsgøtu.


text:
Fríggjakvøldið 25. juli skipar MFS fyri árligu lestrarstevnuni á REX í Havn. Tiltakið byrjar klokkan 19.00. Á skránni verður politiskt kjak, undirhald, tónleikur og ábit. Tiltakið er ókeypis. Politiskt kjak Umboð úr samgonguni og andstøðuni fara at kjakast um førda útbúgvingarpolitikkin í Føroyum. Undan kjakinum kunnað lesandi úr Norðuratlantsbólkinum um sínar kanningar millum føroyskar útisetar í Danmark. Sum støðan er, eru mong ið fara úr Føroyum í lestrarørindum uttan at koma heimaftur. Spurt verður hvørjar orsøkirnar eru til hesa gongd og um nóg mikið verður gjørt fyri at venda gongdini. Politisku umboðini fara at geva síni boð og høvi verður hjá fólki at seta spurningar og siga sína hjartans hugsan um evnið. Millum politisku umboðini vera eitt nú Sjúrður Skaale, Magni Laksafoss og Eyðgunn Samuelsen.
Undirhald Jákup Veyhe undirheldur.
Tónleikur Finnur Jensen spælir.
Ábit Ókeypis ábit og okkurt leskandi verður til øll sum koma.
Verið vælkomin til eitt spennandi kvøld!


text:
24. mai 2018
Í sambandi við Rørslufagnaðin 2018 í morgin verða hesir vegir stongdir:
Parkeringsøkið við Ráðhúsið frá í kvøld 24 mai kl. 18 til í morgin 25 mai. kl. 15
Niels Finsengøta frá Sverrisgøtu oman til Vaglið frá í morginárini kl. 08 til kl. 15
Í sambandi við sjálvan rørslufagnaðin verða hesir vegir stongdir í morgin frá kl. 09.30 til 11.30: Áarvegur, Kongabrúgvin, Havnargøta og Yviri við Stond til Hoyvíksvegin.
Í hesum tíðarskeiðnum koyrir leið 2 og 3 eftir Stoffalág, Gripsvegnum og síðani víðari eftir ferðaætlanini.
Sí kort niðanfyri:


text:
Hetta er VerSumHeima
Hvat er VerSumHeima?
Við tænastuni kanst tú tosa 20 tímar til og aðrar 20 tímar í einum VerSumHeima-landi, senda 1000 sms í alt til og í einum VerSumHeima-landi og brúka upp til 6GB av tíni íroknaðu datamongd í galdandi londum.
Hvussu nógv kostar VerSumHeima?
VerSumHeima kostar 100 krónur um mánaðin, sama hvat hald tú hevur, og sama hvussu nógv hald tú hevur knýtt saman. Øll rinda eitt gjald saman um mánaðin. Tá tú stovnar VerSumHeima, stendur tað frítt upp til tín sjálvs, hvørji hald skulu hava VerSumHeima, um tú hevur fleiri hald á somu kontu. Hetta kanst tú sjálv/ur gera við at rita inn á Mítt Ver.
Tá tú tendrar VerSumHeima, fært tú beinanvegin atgongd til innihaldið, og tú rindar fult gjald og mánaðin eftir, áðrenn VerSumHeima kann niðurstigast aftur.
Hvar er tænastan galdandi?
VerSumHeima er galdandi í nærum øllum Evropa, USA, Kanada og Russlandi. Tú fært USA, Kanada og Russland treytað av, at tú hevur annaðhvørt haldini 16GB ella 26GB. Gev gætur, at USA er eisini Alaska, Amerikansku Jomfrúoyggjarnar, Hawaii og Puerto Riko. Í hesum londum og oyggjum er VerSumHeima-galdandi:
Alaska, Amerikansku Jomfrúoyggjar, Andorra, Asorurnar, Belgia, Bulgaria, Danmark, Estland, Eysturríki, Finnland, Frankaríki, Fronsku Guiana, Gibraltar, Gotland, Grikkaland, Grønland, Guadeloupe, Guernsey, Hawaii, Holland, Ibisa, Isle of Man, Isle of Wight, Italia, Írland, Ísland, Jersey, Kanada, Kanarisku Oyggjarnar, Kekkia, Kosovo, Kreta, Kroatia, Kýpros, Lettland, Liktinstein, Litava, Luksemborg, Madeira, Makedonia, Malta, Mallorka, Martinique, Minorka, Monako, Montenegro, Norðurírland, Noreg, Ongland, Portugal, Pólland, Puerto Riko, Rodos, Rumenia, Russland, San Marino, Sardinia, Serbia, Sisilia, Skotland, Slovakia, Slovenia, Spania, Sveis, Svøríki, Turkaland, Týskland, Ukraina, Ungarn, USA og Wales.
Halt eyga við hesum
Ert tú staddur í einum landi, ið liggur tætt upp at einum øðrum landi, har VerSumHeima ikki er galdandi, kann telefonin fara yvir á eitt net hjá grannalandinum, um tú ert nær við landamarkið. Hetta merkir, at tú kanst rinda vanligan uttanlandskostnað, um tú ert á einum skeivum neti. Gev tær tískil far um netið, tú ert á, og um títt ferðamál er grannaland til eitt land, har tænastan ikki er galdandi.
Satellitnet ella ikki
Um tú ert á eini ferju ímillum tvey lond, mást tú geva tær far um, um tú ert á einum satellitneti ella á einum neti hjá okkara veitarum. Satellitnetið er ikki partur av tænastuni. Harvið eru prísirnir eisini nógv hægri. Tú ert altíð komin at seta teg í samband við okkum á tel. 80 19 90, um tú hevur nøkur ivamál.
Loft yvir nýtslu
Tú hevur eitt loft á 6GB av íroknaðu datamongdini at brúka hvønn mánað í einum VerSumHeima-landi, men fert tú upp um datamongdina, er tryggleikin í hásæti. Tú fært onga óvæntaða rokning fyri eykanýtslu, tí datanýtsla riggar ikki, tá tú rakar loftið. Vit tilskilja okkum eisini rættin at sperra fyri datanýtslu í útlandinum, um datanýtsla einans er uttanlands í einum longum tíðarskeiði.
Hvør kann fáa tænastuna?
VerSumHeima er ein eykatænasta, sum øll, ið hava haldini 0GB, 6GB, 16GB og 26GB, kunnu fáa sær. Tú kanst velja tænastuna til ella frá, tá tú stovnar eitt fartelefonhald.
Tørv á meira data?
Um tær tørvar meira data enn tað, tú kanst brúka í einum VerSumHeima-landi um mánaðin, kanst tú keypa ein eyka data. Ein eyka datapakki upp á 1GB kostar 300 krónur, og hann keypir tú millum annað við at senda eitt sms til 1990 við boðunum “1gb” (uttan gásareygu).
Hvat er ferðin á netinum í einum VerSumHeima-landi?
Tú kanst vænta, at ferðin á netinum er lægri, enn hvat tú plagar at fáa í Føroyum, tá tú brúkar data í einum VerSumHeima-landi. Tað er ymiskt frá einum landi til annað, hvørjar avtalur vit hava við teir ymsu televeitararnar. Í ávísum londum hava vit góðar 4G LTE-avtalur við veitararnar, meðan vit hava 3G-avtalur við veitarar í øðrum londum.


text:
Advokatyrki
Arvur
Er onki testamenti gjørt verður arvurin býttur sambært arvalógini:
Persónarnir, sum kunnu arva sambært lógini, eru:Hjúnafelagaðar
Børn
Um ongi børn eru - so foreldur
Um ongi foreldur eru - so systkin
Um ongi systkin eru - so ommur og abbar
Um omma og abbi ikki eru - so avkomar teirra til og við systkinabørn
Obs!
Ógift samlivandi arva ikki hvønn annan.
Brøkarnir eru hesir:
Hjún við børnum:
Hjúnafelagin: 1/3
av helvtini av felagsbúnum hjá hjúnunum. Hin helvtina eigur eftirlivandi hjúnafelagin.
Børnini arva: 2/3 av helvtini av felagsbúnum hjá foreldrunum.Hina helvtina eigur eftirlivandi foreldri.
Viðmerking:
Longstlivandi kann velja ístaðin fyri at skifta at sita við óskiftum búgvi, og tá verður ikki skift fyrrenn, tá longslivandi doyr.
Við skifti aftaná at longstlivandi, (sum hevur sitið við óskiftinum búgvi) arva børnini alt.
Serstøða er fyri hjúnafelagar við ongum børnum:Eftirsitandi hjúnafelagin arvar alt. Tá seinni doyr, verður býtt í tvey, so arvurin fer við helvtini til hvørja familju, um ikki annað er avgjørt við testamenti.
Støk við børnum (obs !! t.e. eisini ógift samlivandi pør)
Børnini arva alt.


text:
Matoyðsl-appin klár at brúka
vinna20-04-2017 - 15:55 - Jóanis Nielsen
Frá í dag av kunnu fólk fara til handils við fartelefonini og samstundis vera við til at minka um matoyðsl.
Tað ljóðar einfalt, og tað er tað eisini, tí í dag riggar appin Too Good Too Go í Føroyum. Appin ger tað lættari fyri brúkaran at keypa mat, sum annars vildi verið tveittur burtur av handlunum – altso matvørur, ið ikki eru seldar áðrenn seinasta søludag.
Frá í dag av eru allir Á handlarnir at finna í Too Good To Go, har teir hava posar við vørum til sølu. Ein posi við vørum kostar 29 krónur. Í posanum eru ymiskar matvørur, sum flestu okkara brúka í gerandisdegnum: Pálegg, grønmeti, frukt og mjólkavørur.
Men hvar kemur appin inn í myndina? Jú, tú keypir posan á appini og rindar beinanvegin, fert til handilin, vísir kvittanina á telefonini, og síðani fært tú posan heimvið. Skjótt, lætt og ómakaleyst.
Herfyri vunnu Á handlarnir virðisløn frá Felagnum Føroysk Marknaðarfólk fyri átakið “Minka um matoyðsl”, har nýggja appin er ein týdningarmikil liður í átakinum.
Á-handlarnir eru 12 í tali, og hvønn gerandisdag vera serligu posarnir til keyps, og kunnu avheintast ásett tíðarskeið hvønn dagin.


text:
Formula er aftur ársins Xerox-umboð
Formula er á samkomu í London aftur kosið ársins Xerox Partner of the Year í kapping við onnur umboð úr øllum Norðurlondum. Formula er ein av fáu fyritøkunum, sum hevur vunnið hendan heiðurin tvær ferðir. Formula vann eisini heiðurin í 2012.
Heiðurin verður latin eina ferð um árið til eitt umboð, ið hevur klárað seg serliga væl.
Ian Mitchell, Bengt Ceder og Wilco van Bezooijen úr leiðsluni í Xerox Evropa, handaðu heiðurin. Kim Ejdesgaard, Torkil Strøm og Atli Hentze tóku móti. Xerox-umboð úr øllum Norðurlondum vóru til staðar undir handanini.
Formula hevur drúgvar royndir við Xerox prent- og kopimaskinum. Fyritøkan hevur nú í fleiri áratíggju ár veitt Xerox-prentarar og kopimaskinur til føroyskar fyritøkur og stovnar.


text:
Vælkomin! Brúðrar og konfirmantar verða vinarliga biðin um at avtala tíð, so vit kunnu veita tykkum bestu tænastuna
Leiguklæðningar
Klassiskir svartir klæðningar til leigu.
Klæðningar eru til leigu, við skjúrtu,
vesti og slips ella butterfly.
Leiguprísurin er kr. 390,-
fyri stødd: 86-128
og kr. 490,-
fyri stødd 134-176
Allar støddir eru á goymslu.
Vestarnir, slipsini/butterfly eru
svartir ella ráhvítir.
Skjúrturnar eru hvítar ella ráhvítar.
Tað ber eisini til at keypa klæðningar
tá er leveringstíðin uml. 1 vika.
Við í leiguprísinum er reinsan og strúking.
kr. 390,00


text:
Landsstýrið lítla virðing fyri íslendskari hjálp
politikkur03-01-2017 - 12:58 - Jóanis Nielsen
Vit eiga at vísa virðing fyri einum glaðum gevara. At Poul Michelsen, landsstýrismaður og løgmaður geva íslendinum vátan vøttin, er lítið virðiligt.
Við skalvalopum á Flateyri og Suðavík í Íslandi, var innsavnan sett í gongd í Føroyum. Úrslitið var ein barnagarður í hvørjum stað. Tað vóru serliga føroyingar glaðir og stoltir um. Vit vístu brøðralag.
Tá fíggjarkreppan rakti Ísland hart, bjóðaðu føroyingar eitt lán upp á 300 mió. kr til Íslands. Ein dropi í havinum hjá teimum, men íslendingar vístu óendaligt takksemi. Vit vóru sanniliga glað, tí nú høvdu vit roynt, tað vit orkaðu.
Nú ódnir hava rakt Føroyar, er innsavnan farin fram í Íslandi. Svarið frá okkara landsstýrið er NEI-takk. Tryggingin dekkar, svarar landsstýrismaðurin. Men er tað rætt? Alt er ikki tryggja og øll kenna jú lítlu bókstavirnar hjá tryggingarfeløgunum.
Einum glaðum gevara skal vísast virðing. Hvat um óeydnan veruliga herjar okkum, hvat skulu okkara brøður i vestri gera? Taka kjansin og fáa enn ein vátan vøtt úr Føroyum? Haldi, at landsstýrið kundi borið seg meira virðiligt at og virðismett glaðar gevarar í vestri.
Jørgen Niclasen, Fólkaflokkurin


text:
Orð: Jóannes Patursson
Lag 1: Regin Dahl
Lag 2: Joh. Schop (franskt fólkalag úr 16. øld)
Viðmerking: Yrktur til ein fólkafund um málspurningin í barnaskúlanum, sum varð hildin í Suðurstreymi, helst Reynsmúlalág, 9. juli 1905. Onnur heiti á sanginum eru “Til Føroyafólk” og “Lyftið halga”.
1. Boðar tú til allar tjóðir:
“Æra skalt tú faðir tín,
æra skalt tú tína móður,
so tær fylgir signing mín.
Landið gevi eg tær tá,
leingi tú har liva má,
fólkið títt tá skal eg kenna,
meðan øld um øldir renna.”
2. Føroya mál á manna tungu
merkir: her býr Føroya fólk.
Slektir fornu og tær ungu
eyðkendu seg sum ein bólk,
ið helt fast við fedra mál,
virdu tað av hug og sál,
gloymdu ikki ættarbandið;
byggja tí enn hetta landið.
3. Um nú nýggjar øldir líða,
halt á somu leið várt starv,
at vit ikki lata svíða
dugnaloysi til hin arv,
sum vit ervdu fedrum av;
tá skal lyftið, sum tú gav,
allan aldur Føroyum tryggja
føroyingunum her at byggja.


text:
Stjórnarskipanaruppskotið minnir um kleprut Candyfloss
Hvussu nýggja stjórnarskipanaruppskotið skal virka í mun til Grundlógina, vita vit ikki, hóast uppskotið skal til fólkaatkvøðu í vár ella nær?
Rok í Tinginum
Mitt í øllum rokanum í Løgtinginum um fiskivinnunýskipanina, liggur eitt annað uppaftur týdningarmiklari mál hjá sitandi samgongu og bíðar.
Tað er uppskotið um eina nýggja stjórnarskipan. Loysingarppskotið er sett uppá stand by, meðan fiskivinnunýskipanin verður tanlað og gjøgnumheglað av okkara fólkavaldu í Tinginum.
Men tak ikki feil. Samgongan hevur ikki gloymt uppskotið um nýggju stjórnarskipanina, hvat hon so enn merkir, annað enn loysing frá Danmark. Og vit kunnu vænta, at málið verður eitt hitt fyrsta, ið tikið verður fram í Løgtinginum, so skjótt jólini eru farin afturum og vit skriva 2018.
Í nógv, nógv ár, ja, longu undan 00´unum, sótu ser-útvald loysingarfólk (fleiri teirra lesandi í Danmark) í sínari frítíð og styttu sær stundir við at gera ein leist, sum skuldi liggja sum grundarlag til eina nýggja stjórnarskipan, tá loysingarfólk einaferð komu í landsstýrið.
Men hvussu er og ikki, Tjóðveldi hevði uppskotið um nýggja stjórnarskipan undir arminum á veg út í Tinganes, tá verandi politiska samgonga við Javnaðarflokkin og Tjóðveldi varð skipað.
Tað bera kaos
Undir verandi samgongu, sum er ein samanflættan av Javnaðarflokkinum, Tjóðveldi og Framsókn, merkja vit ferilin av tí, sum okkum stendur í boði, tá fólkaatkvøða í vár verður um nýggju stjórnarskipanina: Nevnliga tað bera kaos.
Vit uttanfyri standandi kenna ikki smálutirnar í hesi stjórnarskipan, sum fólk skulu atkvøða um einaferð í vár - um samgongan heldur so leingi. At gera eina nýggja fólksins lóg, krevur eina fólksliga tilgongd við upplýsing, innliti og breiðari undirtøku og festi í fólkinum - henda fólksliga tilgongdin vantar og er eitt tekin um vánaligt politiskt handverk í einum so týðandi máli.
Tað, sum er komið fram alment, er ógvuliga ullint og minnir ikki sørt um ein ljósareyðan, yvirsøtan og kleprutan Candyfloss. I hvussu er, er tað tann myndin, ið málað er á vegginum, skulu vit taka tað fyri fult, sum Tjóðveldi almannakunngjørdi, tá hetta landsstýrið kom til valdið.
Í stuttum kann sigast, at tað er fullkomuliga óneyðugt at hava eina fólkaatkvøðu um eina nýggja loysingar-stjórnarskipan, eftirsum vit eru so heppin í Ríkisfelagsskapi við Danmark at hava eina fantastiska væl orðaða og vælvirkandi Grundlóg frá 1849.
Beate L. Samuelsen
Føroya Væl
Meiningar og hugleiðingar ið verða bornar fram í hesum lesarabrævið, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Tá summarfrítíðin nærkast, og tú skalt taka støðu til, hvagar leiðin skal ganga, vigar USA tyngri enn Evropa. Orsøkin er at í Evropa eru fólk afturlatin og tosa ikki við fremmand, meðan fólk í USA práta og eru forvitin. Helst stavar hetta frá einum gomlum evropeiskum arvi, ið elvur til stirnaðan maktstruktur, eitt nú Jantelógina, og ræðslu fyri øllum fremmandum, meðan Amerika er so ungt, forvitið og opið. Her eru øll byrjað á sama nýggja støði, øll eru tilflytarar og nýbyggjarar. Summi, móti teirra vilja, og upprunafólkinum kostaði hvíta innrásin øll tilverurættindi. Men eisini hetta vilja amerikanar skifta orð um. Ja, tey ganga við ranguni úti. Bara tú steðgar eina løtu og hyggur í kortið, so er ein lokalur, sum spyr og vil hjálpa. Men mest er tað fyri forvitnið. At vita, hvaðan úr gamla heiminum tú ert. Hetta ger tað stuttligt og perspektivríkt at ferðast í USA. Og beinleiðis keðiligt og innilæst at ferðast í Evropa. Ein ferð skal verða út í heim. Ikki inn í teg sjálvan.
Eftir eina USA ferð er nógv at leggja sær í geyma til næstu ferð. Her eru nøkur notat, eg gjørdi á ferðini í ár:
Ansa eftir lokkandi tilboðum av uppgrade ella supersize slagnum. Her havi eg verið ov bláoygdur og amerikanarin ov góður seljari, tá eg leigaði ein bil frá National. Lít aldri á annað enn egnar royndir. Alt hitt verður ov dýrt. Í so máta eru mínar royndir bestar við at leiga bil frá Dollar. Tað geri eg aftur næstu ferð. Men angra einki. Tað oyðileggur bara feriuna. No regrets. Men send undir øllum umstøðum filminum Super Size Me ein vinaligan tanka. So er perspektivið uppá pláss.
Tá gisting umræður, er at brúka kupon hefti, sum mest. Beint av gøtuni og ikki bíleggja. Her er nógv at spara, hóast tú noyðist at drepa ein risastóran kakkerlakk á Days Inn í Montgomery.
Eru børn ikki við, so gloym alt um tema parkir. Tær eru alt ov dýrar og hitin ger tað ótolandi at standa í bíðrøð. Broadway show fyri vaksin eru enn dýrari. Avoid.
Tá umræður at eta, er at velja góð matstøð, har tú sært, hvat tað er, tú etir. Bara at velja amerikanskan konsummat, sum altíð er raspaður, leggur seg ov tungt á fleskið. Tað verður ov tungt at bera.
Og so havi eg havt alt ov nógv klæði við. Ikki brúkt ein brotpart av teimum. Shoppa heldur eitt sindur í Macy’s uppá eingang. Brúka ikki ov nógva tíð til tað. Her er ikki so bíligt, sum tú freistast til at halda, hóast dollarin er undir seks krónur.
Gev tær góðar stundir at svara, hvørja ferð onkur leggur upp til prát – og tað er ofta. Lær teg at lýsa Føroyar við endan á Golfstreyminum, stutt og greitt. Hav nýggjasta enska ferðabóklingin um Føroyar við.
Og fremst av øllum – skriva dagbók, antin sum blogg ella í bók. Í báðum førum er tað ein fortreyt, at ferðin er løgd væl rættis.


text:
Kom væl frá byrjan, tá tú skalt gera íløgur
Møguleikarnir eru nógvir, um tú ætlar at royna teg sum íleggjara.
At gera íløgur í virðisbrøv kann vera eitt áhugavert ískoyti til eina samansparingarkontu. Tínar íløgur kunnu verða settar saman av ymiskum íløgusløgum, ið hvør sær vekta ymiskt alt eftir tínum íløguprofili.
Ymiskir íløgumøguleikar
Tað eru nógvir ymiskir íløgumøguleikar at velja ímillum. Tú kanst velja, um tú sjálvur vilt gera íløgurnar, ella um vit skulu gera tað fyri teg. Set teg í samband við okkum, so vit kunnu finna bestu loysnina til tín.
Les meira um tínar íløgumøguleikar her:


text:
Fólkatingssessurin er ein týðandi pallur til at fremja aðalmál floksins um einar frælsar Føroyar. Og hann er avgerandi fyri at fáa danskar politikarar at skilja, at neyðugt er við einari uppgerð við verandi støðu og einari tíðarhóskandi avtalu millum Føroyar og Danmark. Eg haldi meg hava drúgvar og breiðar royndir, ið koma væl við í hesum starvi. Havi starvast í privata vinnulívinum í Føroyum og uttanlands í góð 10 ár, síðan eini fimm ár í føroysku uttanríkistænastuni, m.a sum sendikvinna Føroya í Íslandi og seinastu fýra árini havi eg sitið á Løgtingi.
Mín grundhugsjón hevur altíð verið, at Føroyar skulu verða eitt sjálvstøðugt land. Meir enn 20 ára arbeiðsroyndir í Føroyum og uttanlands hava bara styrkt hesa hugjsón. Fyri mær er tað púra greitt, at skulu Føroyar mennast og vera áhugaverdar hjá ungum fólki at seta búgv í, so mugu vit ráða og stjórna okkara viðurskiftum sjálv. Gjalda og valda. Men í tøttum samstarvi við Danmark og onnur norðurlond. Hetta arbeiðið gerst fyrst og fremst heima hjá okkum sjálvum og í Løgtingi og í Landsstýri, men enn er Fólkatingið ein pallur, har vit eisini noyðast at vera, til tess at gera hugsjónina um einar sjálvstøðugar Føroyar til veruleika.
Frá starvi mínum í Íslandi og sum limur í Útnorðurráðnum, havi eg sæð hvussu nógv tey trý londini í Útnorði hava í felag. Og hvussu sterk vit høvdu verið, um øll trý londini vóru fræls at skipa seg sjálv og fara inn í tey samstørv og samgongur, ið gagna okkum. Møguleikarnir í Arktis eru veldugir. Eisini fyri Føroyar og føroyskt vinnulív. Men sum nú er, mugu vit spyrja danir um vit kunnu sleppa at spæla við. Um vit kunnu sleppa at fáa sess við tey borðini, har stórar avgerðir – sum í stóran mun viðvíkja okkum – verða tiknar.
Hetta skulu vit broyta. Og so leingi vit eru partur av Danmark og uttanríkismál og onnur týðandi mál verða umsitin har, mugu vit framat pallinum á Fólkatingi. Har má vera ein tjóðskaparrødd, sum klokkuklárt virkar og talar fyri einum frælsum Føroyum. Sum ikki bara brúkar sín sess at skava pengar til føroysk prosjekt, og sum búskparliga og mentalt bindur okkum enn fastari at Danmark. Vit skulu halda høvdið høgt og í øllum málum krevja, at føroyingar eiga rættin at skipa øll okkara viðurskifti sjálv.
Gunvør Balle
valevni Tjóðveldis til Fólkatingið


text:
Játtan til Landsgrannskoðanina
Reglur fyri grannskoðan av landsroknskapinum v.m. eru ásettar í løgtingslóg nr. 25 frá 21. apríl 1999. Játtanin til Landsgrannskoðanina er sundurgreinað á undirkontu 20 og sæst í yvirlitinum her.
Um arbeiðið hjá Landsgrannskoðanini er annars at siga, at stovnurin hevur til endamáls at grannskoða landsroknskapin, sum fevnir um inntøkur og útreiðslur á fíggjarlógini, umframt ogn og skuld landskassans. Sambært § 8, stk. 2, skal Landsgrannskoðanin kanna, um tey í § 4, stk. 2 og 3, nevndu krøv til roknskapin eru hildin, og harumframt skal grannskoðanin regluliga kanna, um roknskapar- og eftirlitsskipanir eru tryggar.
Umframt grannskoðan av um roknskapurin er uppsettur í samsvari við galdandi bókhalds- og roknskaparreglur, og um stovnurin hevur hildið galdandi játtanarreglur og aðrar lógir og reglur á økinum, skal grannskoðanin eisini fevna um "vanliga fyrisitingargrannskoðan".
Landsgrannskoðanin er í ávísan mun við í arbeiði, ella ummælir reglur og ásetingar viðvíkjandi eftirlits-, grannskoðanar-, játtanar- og roknskaparviðurskiftum. Harumframt fyrireikar og avgreiðir Landgrannskoðanin mál vegna løgtingsgrannskoðararnar.


text:
Ein ikon er ein halgimynd, kultlutir í ortodoksu kirkjuni, sum vit vita um hava verið gjørdir síðan fjórðu øld eftir Kristi føðing. Ikonir kunnu hava frásagnarligt innihald ella vera portrett av bíbilskum persónum, men endamálið við ikonum er ikki at endurgeva ítøkiligan veruleika, men harafturímóti gjøgnum kompositión, litaval og stilisering at vera ein spegling av einum himmalskum veruleika.
Friday, March 29, 2013
Zacharias Heinesen- IKON
Orðið ikon kemur úr grikskum. Eikon merkir mynd, eftirgerð ella líkskapur.
Ein ikon er ein halgimynd, kultlutir í ortodoksu kirkjuni, sum vit vita um hava verið gjørdir síðan fjórðu øld eftir Kristi føðing. Ikonir kunnu hava frásagnarligt innihald ella vera portrett av bíbilskum persónum, men endamálið við ikonum er ikki at endurgeva ítøkiligan veruleika, men harafturímóti gjøgnum kompositión, litaval og stilisering at vera ein spegling av einum himmalskum veruleika.
Ein ikon er ein halgimynd, kultlutir í ortodoksu kirkjuni, sum vit vita um hava verið gjørdir síðan fjórðu øld eftir Kristi føðing. Ikonir kunnu hava frásagnarligt innihald ella vera portrett av bíbilskum persónum, men endamálið við ikonum er ikki at endurgeva ítøkiligan veruleika, men harafturímóti gjøgnum kompositión, litaval og stilisering at vera ein spegling av einum himmalskum veruleika.
Innan semiotikkin eru ikonir visuel tekin, sum vísa líkskap við tað, sum tey vísa til. Tosað verður um ikonicitetin í myndini og um sambandið millum framburð og innihald. Men tað er ikki vist, at ikonisk tekin spegla veruleikan, tey kunna eisini framseta abstraktiónir og vísa líkskap við hugskot og hugsanir heldur enn við tann ítøkiliga sjónliga veruleikan.
Verkini hjá Zachariasi Heinesen eru ikki religiøs, men tey hava nakað annað, sum minnir um ikonir og tað er, at tey ikki eru myndlýsingar av veruleikanum, men speglingar av veruleikanum av landslagnum sum eru skapaðar gjøgnum tilvitað formlig val. Hesi val; tann nonfigurativa, konstruktiva kompositiónin, darrandi flykrandi litsamansetingarnar og tey stiliseraðu dekorativu mynsturspølini á flatanum eru ikki til staðar bara fyri at vísa hvussu landslagið sær út, men fyri at skapa ein myndarinnar egna veruleika. Ein veruleika, ið líkist landslagnum.
Á sama hátt sum religiøsar ikonir verða dyrkaðar eins og átrúnaðarligir lutir í sær sjálvum og ikki bert verða dyrkaðar fyri teirra myndevni, eru verkini hjá Zachariasi Heinesen fyrst og fremst myndir í sær sjálvum. Tey spegla ein veruleika og tey spegla hugsanir og hugskot heldur enn at myndlýsa tey og sostatt er tað tilveran hjá myndini sum mynd og hennara egni veruleiki, sum hevur eina serliga hugtakandi megi, og ikki landslagið.
Verkini hjá Zachariasi Heinesen hava ikonstatus, tí tey hava verið við til at broytt okkara áskoðan á føroyska landslagið og tí tey hava stovnað ein myndaframburð, sum hevur fingið stóran týdning fyri onnur føroysk listafólk. Verkini eru ikonir, tí Zacharias Heinesen hevur megnað at gera teirra myndaligu tilveru, teirra egna veruleika so undurfult sterkan og nærverandi.(IS)
Posted by Listin at 9:00 AM


text:
Karlamagnusar søga er norrøn týðing av eini røð av sagnarkendum søgum um Karlamagnus og javningar hansara. Tær flestu eru týddar eftir fronsku kappakvæðunum Chansons de gestes; ein hevur heimild í tí ósøguligu latínsku Turpinskrøniku. Málið í Karlamagnusar søgu vísir, at fleiri týðarar hava verið um hana, og kanska hava teir einstøku partarnir, tættirnir, fyrst verið sjálvstøðugar søgur. Elsta handritsbrotið, sum til er av Karlamagnusar søgu, er frá seinnu helvt av 13.øld, og í tí er bara ein lítil partur av søguni um Runsivalsbardaga; tað kann tí vera, at tað er leivd av handriti, sum bara hevði Runsivalsbardaga. Eitt handritsbrot frá fyrst í 14.øld hevur partar av fleiri søgum og vísir sostatt, at Karlamagnusarsøga var til tá.
Karlamagnusarsøga er í 10 pørtum, parturin um Runsivalsbardaga er tann áttandi og hevur 41 kapitlar.
Heimild: Kulturhistisk leksikon for nordisk middelalder,”Karlamagnús saga”.


text:
Sosiala Akademiútbúgvingin á Fjarlestrardeplinum
Fjarlestrardepilin í Vági hevur seinasta árið arbeitt við at fáa í lag fjarlestrar útbúgving innan sosial ráðgeving og sosialt arbeiði; ein útbúgving sum stórur áhugi er fyri í Føroyum. -Og nú er Les meira »
Lesandi atgongd til hølir um jólini
Eins og undanfarin ár, kunnu lesandi um jólini ókeypis brúka hølini á Fjarlestrardeplinum í samband við lesnaðin. Les meira »
Vil tú lesa sosial-ráðgeva sum fjarlesandi?
Stórur áhugi er í at lesa sosial-ráðgeva sum fjarlesandi. Av somu orsøk verður nú arbeitt við møguleikanum at hava ein heilan flokk av sosial-ráðgeva lesandi sum fjarlesandi á Fjarlestardeplinum. Les meira »
Sosiala Akademiútbúgvingin á Fjarlestrardeplinum
Fjarlestrardepilin í Vági hevur seinasta árið arbeitt við at fáa í lag fjarlestrar útbúgving innan sosial ráðgeving og sosialt arbeiði; ein útbúgving sum stórur áhugi er fyri í Føroyum. -Og nú er møguleiki at søkja inn á Sosialu Akademiútbúgvingina á Fjarlestrardeplinum í Vági, ein útbúgving sum byrjar í august 2018.
Lesandi atgongd til hølir um jólini
Eins og undanfarin ár, kunnu lesandi um jólini ókeypis brúka hølini á Fjarlestrardeplinum í samband við lesnaðin.
Vil tú lesa sosial-ráðgeva sum fjarlesandi?
Stórur áhugi er í at lesa sosial-ráðgeva sum fjarlesandi. Av somu orsøk verður nú arbeitt við møguleikanum at hava ein heilan flokk av sosial-ráðgeva lesandi sum fjarlesandi á Fjarlestardeplinum.
Íverksetan á ferð – í Vági 5. des.
NB! Tiltakið er flutt í Miðlatún, mánadagin 5. des. frá kl. 15.00 til kl. 17.00
Í sambandi við íverksetaravikuna fara Íverksetarahúsið og Vinnuframi á ferð runt landið við pop-up ráðgeving og kunning um stuðulsmøguleikar.
Próvtøka á Fjarlestrardeplinum
Tað gerst alsamt vanligari, at próvtøkur eru á Fjarlestrardeplinum í Vági. Hesar dagarnar er aftur próvtøka, hesaferð er tað løgfrøði-lesandi, sum er til próvtøku.


text:
We're lost in music, caught in a trap
No turnin' back, were lost in music
We're lost in music, feel so alive
I quit my 9 to 5, were lost in music
Plátan We Are Family hjá Sister Sledge kom út í 1979. 1979 var sum kunnugt árið, tá disco náddi sínum hámarki, og samstundis eisini árið, har disco var fyri einum (fyribils) falli, og reyk út í kommersiella kuldan. We Are Family er framleidd av Nile Rodgers og The Chic Organisation, ið spæla undir, og hon umboðar eisini totalt Chic ljóðið. Chic og Sister Sledge hanga so nógv saman, at einaferð kom ein "Best of Chic & Sister Sledge" savnspláta út.
We Are Family er Rodgers og co. á toppinum saman við Debbie, Joni, Kathy og Kim Sledge. Nile Rodgers skrivaði einaferð um hvør mundi verða besta plátan, ið The Chic Organisation framleiddi, og viðgekk at "...pound for pound, I think We Are Family is our best album hands down." Plátan íðir bart út sagt av yvirskoti.
Í ár spældi eg konsertir við Tuxedo Rebels og Ave og diskaði um dagarnar, og arbeiddi um kvøldarnar í Stjórastovuni á G! Tískil vóru ikki stundir til tær heilt nógvu konsertirnar. Slapp tó ein túr yvir á Spæliplássið at hoyra eini fýra sangir hjá systrunum, og tað var somikið væl at timað at eg fekk 'He's The Greatest Dancer' av We Are Family við. Tað hevði súmbolskan týdning at hoyra júst tann sangin, tí hann hevur fingið serligan týdning fyri meg sum diskara (og so minti Jens meg seinni á kvøldinum á, at tað var eisini nakað við at vit lurtaðu eftir sanginum, tá vit gingu á student).
Tað var gamaní ikki nakað Chic, ið spældi undir á spæliplássinum. Einamest helt eg at tað, í øllum førum hesa løtuna eg var hjástaddur, var í so nógv "live rock við trummurullum", og dekan ov lítið av hypnotiskum disco groove sum bara slapp at koyra/loopa (sum jú er tað sublima við disco). Men tað var alt í alt eitt habilt orkestur og ein hugnalig løta. Gittaristurin var faktiskt ein heilt ok stand-in fyri Nile Rodgers, og trummarin koyrdi afrofuturistiska stílin við egyptiskum høvuðbúna! Hvussu kul er tað ikki?
Eitt annað, ið var kul var at Sister Sledge nettupp spældu á Spæliplássinum. Av tí sama komu tær nógv tættari uppá áhoyrararnar, og løtan gjørdast intim. Alt vegna veður og vind og flóð. Ivist onga løtu í at slíkt veitir fyriskipanarligar marrur, men akkurát tað at Sister Sledge spældu á Spæliplássinum var ein genial detalja mitt í øllum rokanum.
Anyways, at vera "lost in music" er mær bestemt ikki nøkur ókend hugsan/kensla. Tann sangurin er somuleiðis genialur, og sí; hann er eisini av We Are Family. Niðast havi eg viðfest er eina longda 12-tumma versión av sanginum, ið Nile Rodgers og Chic bassisturin Bernard Edwards miksaðu í 1984. Diskara legendan Larry Levan, sáli, ið knýtti bond millum disco og house, plagdi at spæla hesa versiónina tann tíð tað var.
Apropos diskarar, so er hetta annað árið á rað, at G! fær nøvn upp, ið hava havt heilt serligan týdning fyri nøkur okkara seinastu mongu árini. Í fjør var tað Bárður, ið yvirtalaði Laid Back at koma hendaveg, og í ár var tað Rasmus, ið fekk Sister Sledge og DJ Buda hendaveg. Hasi trý nøvnini - Laid Back, Sister Sledge og DJ Buda - høvdu kunna uppsummerað heilt nógv um Grundina og Undirbeat og annað mangt. Tøkk fái tit, og tøkk fái allir gestir, tónleikarar, hjálparfólk og starvsfólk og fyriskiparar.
Solveig og eg ornaðu fyri í Stjórastovuni í Fjósinum, og hon var tað semi-loyniliga og David Lynchutta alternativið í ár. Heilt ólukksáliga kul stað, ið fleiri áttu sín lut í at skapa. Hóskvøldið løgdu Jollyklub frá landi, og Neuph! endaði kvøldið við at leggja eitt meistarligt úrval av LP'um undir nálinar. Tøkk! Fríggjakvøldið var "gamlamannakvøld" við genialari og læruríkari disking frá Petur Rouch og Gissuri og Sonna. Tøkk! Eg og Solveig høvdu somuleiðis tað frægd at leggja føroyskar 7-tumma klassikarar undir nálina hetta kvøldið, og tað var heilt ótrúliga stuttligt! Leygarkvøldið bjóðaði uppá genialar retro/swing/funk/balkan/rock'n'roll og ikki minst rockabilly tónar frá Mr. Blackbeard (ið BARA brúkti 7-tumma stakplátur!), Palov, Fnubri Tarzan og Fujiyama Mama. Tøkk!
Men nú var ikki ætlanin at gerast sentimentalur. "Lost In Music" eitur sangurin, og disco er bestemt ikki ókul longur. Góðska er tað einasta, ið yvirlivir tíðarinnar tonn. Vert at leggja sær í geyma.
7/22/14
7/17/14
Spentur til G!
Tað er ræðuligt eg gleði meg. Alspentur. Spentnið er farið upp á ellivu. Hetta er tað, ið eg farið at takast við komandi dagarnar, umframt at hoyra so nógv av øllum hinum tónleikum, ið stundir eru til:
Í kvøld, hóskvøld, Spæliplássið kl. 21.10: Tuxedo Rebels.
Petur og eg fara saman við Benjamini og Per Ingvaldi at rokka og framføra sangir av okkar debut plátu 'Sometimes The World Is Dark'.
Fríggjadag, Grótið, kl. 12.00: übernörd.
Almannagagnligt ambient og døgurðaslangs-dub verður á breddanum, tá eg latið Grótið pallin á torginum upp á middegi fríggjadag!
Fríggjakvøld, Stjórastovan, kl. 00.00: Sugardaddy & Honeypie. Solveig og eg diska føroyskar 7-tumma og LP klassikarar hetta kvøldið. Vit bæði eru eisini pallstjórar í Stjórastovuni. Har verður nógv gott á skrá. Sí annars skránna her.
Leygardag, Spæliplássið, kl. 19.15: AVE.
Petur og Benjamin hava saman við góðum fólkum innspælt eina megnarplátu, har eg eri við sum tangentleikari. Tað verið eg eisini leygardagin, og tað verður feitt at frumframføra tilfarið live!
Í kvøld, hóskvøld, Spæliplássið kl. 21.10: Tuxedo Rebels.
Petur og eg fara saman við Benjamini og Per Ingvaldi at rokka og framføra sangir av okkar debut plátu 'Sometimes The World Is Dark'.
Fríggjadag, Grótið, kl. 12.00: übernörd.
Almannagagnligt ambient og døgurðaslangs-dub verður á breddanum, tá eg latið Grótið pallin á torginum upp á middegi fríggjadag!
Fríggjakvøld, Stjórastovan, kl. 00.00: Sugardaddy & Honeypie. Solveig og eg diska føroyskar 7-tumma og LP klassikarar hetta kvøldið. Vit bæði eru eisini pallstjórar í Stjórastovuni. Har verður nógv gott á skrá. Sí annars skránna her.
Leygardag, Spæliplássið, kl. 19.15: AVE.
Petur og Benjamin hava saman við góðum fólkum innspælt eina megnarplátu, har eg eri við sum tangentleikari. Tað verið eg eisini leygardagin, og tað verður feitt at frumframføra tilfarið live!
Subscribe to: Posts (Atom)


text:
Bretski heimsmeistari í 50 rygg, Liam Tancock, greiðir her á The Times frá um hvussu sjokeraður hann varð á OL í Beijing, tá ið hann sá at nýggju skamlarnir høvdu heilt ørvísi stengur til ryggstart, enn teir sum vit vanliga kenna. Hann mátti velja ímillum annaðhvørt at halda ov høgt uppi í mun til vanligt, ella ov langt niðri, og loddrøttu stengurnar vóru so langt frá hvørjum øðrum, at tað illa kundi verið uppfunnið av nøkrum ryggsvimjara. Hann var tí noyddur at venja fyrst og fremst ryggstart uppundir OL, í tí yvirfylta kappingarhylinum, heldur enn at kunna slappa av og fínpussa í onkrum meira friðarligum hyli. Og tó so metir venjarin hjá Tancock, at hann misti eitt heilt hálvt sekund bara uppá teir fyrstu 15 metrarnar, har bara tveir tíggjundapartar høvdu givið heiðursmerki.
Heim aftur komnir fingu teir smíðað nakrar líknandi stengur uppá skamlarnar har Tancock venur, og fyrireikaðu seg til HM í Rom við at biðja fyriskipararnar har um taka mynd av skamlunum har. Og har gekk tað sum kunnugt nógv betri hjá Tancock, tá ið hann gjørdist nr 4 í 100 rygg, 0.09 sekund frá heiðursmerki, umframt heimsmeistari í 50 rygg.
Men nú er tað altso teir báðir Liam Tancock og amerikanski Aaron Piersol, sum standa á odda fyri at fáa í øllum førum standard mát uppá hesar stengurnar sum ryggsvimjarar brúka, og gjarna eisini stengur sum svimjararnir sjálvir kunnu stilla uppá. Piersol er millum annað heimsmeistari í 200 rygg frá HM í Rom, og olympiskur meistari í 100 rygg frá OL í Beijing, umframt at hann nú í summar varð valdur at vera svimjaraumboð í “Athlete’s Commision” hjá altjóða svimjisambandinum FINA. Hann tók hetta málið upp longu á fyrsta fundi hjá sær í hesari nevnd, men enn er so einki komið burtur úr tí.
Men sum Tancock sigur: “his is not about attacking anyone. It’s about getting it right for the future. It’s about saying to Fina, Omega and others: ‘look, you’re designing things for the world’s best swimmers — why not get those swimmers to help you?”


text:
Ítróttur
Ítróttur
Klaksvíkar kommuna eigur KÍ-høllina og Badmintonhøllina, sum eru venjingarhøli og heimavøllur hjá fleiri ítróttafeløgum. Harumframt eru tvær fimleikahallir á Skúlatrøð.
Fótbóltsvøllurin við Djúpumýru, har KÍ spælur sínar heimadystir, er einasti FSF góðkendi vøllur í kommununi og harumframt eru seks sokallaðir sparkivallir í Klaksvíkar kommunu.
Svimjihøllin
Svimjihøllin er millum best umtóktu støðini hjá bæði børnum og vaksnum. Umframt vatnland við øku og vatnkanónum bjóðar svimjihøllin eisini kappingarhyl og barnahyl við heitum vatni. Harumframt eru eisini heilsuklivar og sauna. Kunna teg nærri um upplatingartíðir og prísir á heimasíðuni hjá Svimjihøllini.
Ítróttarfeløg
Niðanfyri sæst yvirlit yvir ítróttarfeløg í kommununi, og harumframt eru eisini fleiri privat venjingartilboð.
- Svimjifelagið Ægir
- Hondbóltsfelagið Team Klaksvík
- Hondbóltsfelagið Stjørnan
- Fótbóltsfelagið KÍ
- Felag fyri frælsan ítrótt Treysti
- Flogbóltsfelagið Mjølnir
- Kurvabóltsfelagið Hávur
- Klaksvíkar Judofelag
- Klaksvíkar Badmintonfelag
- Klaksvíkar Fimleikafelag
- Klaksvíkar Kappróðrarfelag
- Klaksvíkar Talvfelag


text:
Setursskrivstovan
J. C. Svabos gøtu 14
100 Tórshavn
Tel. 352500, faks 352501
Teldupostur: setur(at)setur.fo
Postadressa:
Setursskrivstovan
Postrúm 272, 110 Tórshavn
Avgreiðsla:
Mánadag-fríggjadag kl 9-15
Starvsfólk á Setursskrivstovuni
Gomlu bókasavnshúsini (mynd),
har Setursskrivstovan heldur til á 2. hædd.
Setursskrivstovan er knýtt at rektarastarvinum sum leiðsluskrivstova og miðfyrisiting fyri stovnin. Uppgávurnar hjá Setursskrivstovuni fevna m.a. um gerð og samskipan av fíggjarlógaruppskotum og játtanum, umframt ávísingar, bóking í FSL-skipanini og eftirlit við givnum játtanum. Setursskrivstovan hevur ábyrgdina av roknskaparhaldi Fróðskaparsetursins, eins og hon umsitur grunnar, studningar o.a.m.
Av øðrum uppgávum eru at nevna: Almennar og innanseturs reglur, fundir í ymsum nevndum, starvsfólkamál, journal, skrásetingar (lesandi, matrikul, próvdómarar, próvtøkur, próvskjøl o.a.), val til stýrið, ársfrágreiðing og annað kunningartilfar, almenn skeið, almennir fyrilestrar, ritgerða- og savningarkappingar, námsferðarstudningar, samstarv og samskifti við aðrar stovnar heima og úti.
Altjóða Skrivstovan
Altjóða Skrivstovan er vegleiðaraskrivstova fyri lesnadi og vegleiður um tínar møguleikar, um tá ætlar tær at útbúgva teg í Førouym ella uttanlands, antin tað er styttri ella longri útbúgving, verklig ella ástøðilig.
- ASK tekur sær av vegleiðing og kunning út í heim og skifteslestur fyri lesandi á F.F.
- ASK er kunningarstova fyri NORDPLUS-skipanirnar í Føroyum.
- ASK tekur seg av ensku málroyndin, IELTS, sum vanliga verður hildin í maj og november mánaði.
- Altjóða Skrivstovan – Spyr og fá svar um útbúgvingar. Allar. Allastaðni.
Altjóða Skrivstovan er partur av Fróðskaparsetrinum og húsast saman við Setursskrivstovuni á J.C.Svabos gøtu 14 í Tórshavn.
Skrivstovuhald fyri onnur
Setursskrivstovan hevur skrivstovuhald fyri onnur enn Fróðskaparsetrið:
•Felags rakstrarstaðið Stovnarnir á Debesartrøð, ið fevnir um felags húsavarðaskipanina fyri stovnarnar á Debesartrøð, sum hevur 2 húsavørðar, og um KT-tænastuna, sum verður myndað av KT-leiðaranum.
•Føroya Fróðskaparfelag hevur, síðani tað var við til at fáa lagt lunnar undir Fróðskaparsetrið, verið neyvt knýtt at Setursskrivstovuni. Alt samskiftið við og um felagið gekk gjøgnum Maud Heinesen, sum bæði var setursskrivari og skrivari hjá Fróðskaparfelagnum frá 1965 til hon legði frá sær fyri aldur í 2003. Ein stórur partur av virkseminum hjá Fróðskaparfelagnum hevur verið bókaútgávuvirksemið. Hetta er nú umskipað í smápartafelagið Fróðskap, sum Fróðskaparfelagið og Fróðskaparsetrið hava stovnað í felag.
Setursskrivstovan umsitur fleiri grunnar, sum Fróðskaparsetrið varðar av:
•Thorvald Poulsen av Steinum
•Dalsgarðsgrunnurin
•Grunnur Onnu Djurhuus
•Føroyskt-norskt felag
Lindbergs hús
Fróðskaparsetrið hevur eini sethús - Lindbergs hús - við kømurum, sum verða leigað út til gestagranskarar, lærarar og próvdómarar og, um pláss er, til vitjandi studentar.
Bílegging fer fram á Setursskrivstovuni, tel. 35 25 00 ella við telduposti


text:
Jens Hákun Leo
17.02.2017 - 11:25
Fyritøkan handan vælumtókta spælið Pokémon Go, Niantic, hevur nú dagført servararnar og latið upp fyri fleiri enn 80 nýggjum pokémons.
Hetta veit millum annað TV2 at siga í dag.
Fartelefonspælið Pokémon Go, sum gjørdist heimskent í summar í fjør, og sum higartil hevur havt ein umsetning uppá gott og væl sjey milliardir krónur, hevur sostatt fingið sær eitt týdningarmikið grundarlag til vega, sum kann gera, at spælið varðveitir sín status sum eitt av heimsins best umtóktu nakrantíð.
Umframt omanfyrinevnda, sum er tann fyrsta stóra dagføringin, sum fyritøkan hevur framt, síðan spælið kom út í fjør, eru eisini aðrar smærri broytingar framdar.
Tað er ókeypis at fáa sær spælið á fartelefonina, men kann harumframt ein fáa sær eyka amboð til vega fyri ein minni bíligan penga, so at ein kann klára seg so væl sum gjørligt í spælinum.
Spælið gongur í stuttum út uppá, at ein skal royna at fanga tykisskrímsl (virtual monsters á enskum, red), sum goyma seg úti í náttúruni. Tað til at fáa sær tað í einum stórum parti av heiminum – tó ikki í Kina, Russlandi og fleiri londum í Asia og Miðeystri.
Seinastu londini, sum hava gjørt tað møguligt hjá fólkum at fáa sær Pokémon Go, eru India og Suður Korea.


text:
Helgi Dam Ziska vitjar skúlan
Fríggjadagin 4. mai var stórmeistarin Helgi Dam Ziska og vitjaði skúlan.
Hann segði eitt sindur um sína talvsøgu og telvaði simultantalv ímóti børnunum aftaná.
Framløgan var sera áhugaverd og børnini høvdu nógvar spurningar til Helga.
Aftaná framløguna bjóðaði Helgi børnunum av í simultantalvi. Børnini telvaðu væl, men Helgi vann øll talvini.
Síðani telvaðu Kári og Helgi eitt talv. Kári hevði 5 min og Helgi 1 min. Hetta vann Helgi eisini.
Spennandi var at fylgja við og myndirnar siga nógvar søgur.


text:
Fríggjadagin tann 30. okt. kl. 19 skipar Ættleiðingarfelagið fyri almennum fyrilestri á Bókasavninum við Løkin. Fyrilesturin verður um "Avbjóðingar hjá ættleiddum børnum í skúlanum”. Fyrilestrarhaldari er Bessi Bjarnason, familju og psykoterapeutur. Ókeypis atgongd.
29.10.2015
Fyrilestur á Bókasavninum við Løkin fríggjakvøldið
- Fólk í Funningsfirði fáa nú Bønhús
- Kortlegging við dronum
- Viðv. næmingagjaldi
- Bygdadagur í Rituvík 26. mai 2018
- Marmennilin
- Ruddingardagur leygardagin 12. mai
- Garðar í seyðahøgum standi
- Kunngerð um serstaka byggisamtykt fyri bygging av nýggjari kirkju á Glyvrum
- Ruddingardagar í Runavíkar kommunu
- Ársroknskapurin fyri 2017 góðkendur
- Innsavningin hjá IRF forskotin hesa vikuna
- Tjarnarvegur í Runavík stongdur vegna vegarbeiði
- Flaggdagsrøðan í Runavík 2018
- Flaggdagshaldið sent beinleiðis á R7
- Løgmaður heldur røðu á flaggdagshaldinum í Runavík
- Ragnar verður rakstrarleiðari
- Listaverkætlan í Elduvík
- Undirstøða
- Flaggdagshald – umframt ódnartøk og steypadyst
- Áheitan frá IRF um at øll húsarhald fáa sær ruskstativ


text:
Ingi Samuelsen
03.11.2017 - 11:39
Tíðindi > Pengar > Privatbúskapur
Tað sær út til at tað verður minsti flokkur á tingi, Sjálvstýri, ið kemur at tryggja, at núverandi samgongan fær eina av sínum lovaðu nýskipanum smidliga ígjøgnum politisku skipanina.
Í dag legði samgongan saman við Sjálvstýri fram pakkan við lógaruppskotum til hoyringar, sum skal tryggja núverandi og komandi pensjónistum ”eitt virðiligt lív – alt lívið”, sum pensjónsnýskipanaruppskotið eitur.
Áðrenn landsstýriskvinnurnar í almannamálum og fíggjarmálum, Eyðgunn Samuelsen og Kristina Háfoss, sluppu framat fyri at greiða frá sjálvum uppskotunum, fingu Hanna Jensen úr Framsókn og Jógvan Skorheim, floksformaður fyri Sjálvstýri, høvi at greiða frá, hví júst teirra flokkur vóru við til at leggja nýskipanaruppskotið fram.
Tað vóru føgur orð frá øllum umboðunum. Tey tosaðu um eina heilstoypta loysn fyri samfelagið, um at lyfta tey, sum fáa minst, um at ganga á odda í stórum avgerðum, um at tryggja eitt vælvirkandi vælferðarsamfelag og so framvegis.
Kemur í gildi í 2020
Í stórum høvuðsheitum gongur uppskotið út upp á tað, at allir núverandi pensjónistar, og tey, ið gerast pensjónistar fram til 1. januar 2020 vera undir somu skipan sum nú, tó so at pensjónin hækkar á hvørjum ári, so at hon í 2020 verður góðar túsund krónur hægri um mánaðin.
1. januar 2020 skal so nýggja skipanin koma í gildi. Hon virkar á tann hátt, at útgjaldið frá Samhaldsfasta verður ”grundgjaldið”, sum ikki ávirkast av inntøkuni ella eginuppsparingini. Oman á samhaldsfasta er ein viðbót, ið verður regulerað niðureftir, tá inntøkan annars fer upp um áleið 16.000 krónur um mánaðin. Og so kemur núverandi grundupphæddin, ið verður reglerað (nógv spakuligari enn nú) tá mánaðarliga inntøkan/eginuppsparingin fer upp um áleið 5.000 krónur.
Sambært ætlanini verður samlaða pensjónin sostatt 14.000 krónur um mánaðin fyri teir fíggjarliga veikastu pensjónistarnar, meðan hon bert verður samhaldsfasta upphæddin á 5.635 krónur fyri teir pensjónistar, ið hava hægstu inntøkurnar.
Pensjónsaldurin upp á 68 ár í 2030
Ein partur av ætlanini er, at inngjaldið til Samhaldsfasta, bæði fyri løntakarar og arbeiðsgevarar, hækkar upp á 3 prosent – tilsamans 6 prosent – men ístaðin verður kravið um eginuppsparing lækkað niður á 12 prosent.
Og so verður pensjónsaldurin – eina og vit síggja tað í longunum kring okkum – hækkaður. Í 2025 til 67 og eitt hálvt ár og í 2030 til 68 ár.
Hetta er við til at tryggja haldførið í skipanini, og eisini at tryggja at talið á løntakarum, og harvið skattgjaldarum, ikki lækkar so ógvusliga, sum framskrivingarnar higartil hava víst.
Ein onnur gularót fyri at tryggja hesum er møguleikin fyri at hvør einstakur fær møguleika fyri at úseta sína pensjón fyri ístaðin at fáa útgoldið meira, tá viðkomandi einaferð fer av arbeiðsmarknaðinum.
Lógaruppskotini í sambandi við pensjónsnýskipanina eru seks í tali, og tey verða í dag send út til hoyringar, og umboðini fyri teir fýra flokkarnar aftanfyri løgdu dent, at tað enn ikki er ov seint hjá øðrum flokkum at koma við áðrenn uppskotini einaferð verða løgd fyri løgtingi.


text:
Samtyktir gjørdar á bygdarráðsfundi mánadagin 18. januar 2016.
Møtt til henda bygdarráðsfundin vóru: Mikkjal Sørensen, Sveinur Bech, Andreas Berg, Eyðolf Bech,
og Rannvá Albinus.
1.
Samtykt varð at gera tær broytingar í byggisamtyktini sambært kunngerð frá Porkeris kommun, ið er
fráboðað á heimasíðuni hjá kommununi og í kunngerðartalvuni.
2.
Samtykt varð at steðga við at gjalda avdrøgini av lánunum í Suðuroyar Sparikassa galdandi árið 2016.
3.
Samtykt varð at stuðla hesar umsóknir:
a). Umsókn frá Porkeris Bygdarsavni.
b). Umsókn frá ”Porkeris Bátarsavni”.
c). Umsókn frá Suðuroyar Svimjifelag.
d). Umsókn frá Kappróðrarfelagnum í Vági.
4.
Samtykt varð at góðkenna kvøldskúlaundirvísingina við Porkeri skúla skúlaárið 2015/2016.
5.
Samtykt varð at taka av tilboðnum frá BKE uppá salting og kavarudding av vegunum her í bygdini.
6.
Kunning:
Kunnað varð um teir ymisku brandpostarnar her í bygdini og um hvørja støðu, teir vóru í.
Kunnað varð um skattainntøkuna hjá kommununi fyri des. Mánað 2015.
Porkeris Bygdarráð.